**МИНИСТЕРСТВО НА ИНОВАЦИИТЕ И РАСТЕЖА**

**УСЛОВИЯ ЗА КАНДИДАТСТВАНЕ**

**за предоставяне на безвъзмездна финансова помощ по**

**Програма „Конкурентоспособност и иновации в предприятията“ 2021-2027**

**Процедура чрез подбор на проектни предложения**

**BG16RFPR001-1.008 „Въвеждане на технологии от областта на Индустрия 4.0 в предприятията“**

Съдържание

[1. Наименование на програмата: 4](#_Toc205286956)

[2. Наименование на приоритета и специфичната цел: 4](#_Toc205286957)

[3. Наименование на процедурата: 4](#_Toc205286958)

[4. Измерения по кодове: 4](#_Toc205286959)

[5. Териториален обхват: 4](#_Toc205286960)

[6. Цели на предоставяната безвъзмездна финансова помощ по процедурата и очаквани резултати: 4](#_Toc205286961)

[7. Индикатори: 7](#_Toc205286962)

[7.1. Индикатори/показатели за резултати и за крайния продукт съгласно програмата: 7](#_Toc205286963)

[8. Общ размер на безвъзмездната финансова помощ по процедурата: 9](#_Toc205286964)

[9. Минимален (ако е приложимо) и максимален размер на безвъзмездната финансова помощ за конкретен проект: 10](#_Toc205286965)

[10. Процент на съфинансиране: 12](#_Toc205286966)

[11. Допустими кандидати: 14](#_Toc205286967)

[11.1 Критерии за допустимост на кандидатите: 14](#_Toc205286968)

[11.2 Критерии за недопустимост на кандидатите: 17](#_Toc205286969)

[12. Допустими партньори (ако е приложимо): 23](#_Toc205286970)

[13. Дейности, допустими за финансиране: 23](#_Toc205286971)

[13.1. Допустими дейности: 23](#_Toc205286972)

[13.2. Недопустими дейности: 29](#_Toc205286973)

[14. Категории разходи, допустими за финансиране: 31](#_Toc205286974)

[14.1. Условия за допустимост на разходите: 32](#_Toc205286975)

[14.2. Допустими разходи: 33](#_Toc205286976)

[14.3. Недопустими разходи: 40](#_Toc205286977)

[15. Допустими целеви групи: 42](#_Toc205286978)

[16. Приложим режим на минимални/държавни помощи: 43](#_Toc205286979)

[17. Хоризонтални политики: 45](#_Toc205286980)

[18. Минимален и максимален срок за изпълнение на проекта (ако е приложимо): 46](#_Toc205286981)

[19. Ред за оценяване на концепциите за проектни предложения: 46](#_Toc205286982)

[20. Критерии и методика за оценка на концепциите за проектни предложения: 46](#_Toc205286983)

[21. Ред за оценяване на проектните предложения: 46](#_Toc205286984)

[21.1. Оценка на административното съответствие и допустимостта: 47](#_Toc205286985)

[21.2. Техническа и финансова оценка: 48](#_Toc205286986)

[22. Критерии и методика за оценка на проектните предложения: 50](#_Toc205286987)

[23. Начин на подаване на проектните предложения/концепциите за проектни предложения: 52](#_Toc205286988)

[24. Списък на документите, които се подават на етап кандидатстване: 53](#_Toc205286989)

[25. Краен срок за подаване на проектните предложения: 58](#_Toc205286990)

[26. Допълнителна информация: 59](#_Toc205286991)

[26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ: 59](#_Toc205286992)

[27. Приложения към Условията за кандидатстване: 69](#_Toc205286993)

## 1. Наименование на програмата:

Програма „Конкурентоспособност и иновации в предприятията“ 2021-2027

## 2. Наименование на приоритета и специфичната цел:

Приоритет: 1. Иновации и растеж

Специфична цел: RSO1.2. Усвояване на ползите от цифровизацията за гражданите, дружествата, изследователските организации и публичните органи (ЕФРР)

## 3. Наименование на процедурата:

BG16RFPR001-1.008 „Въвеждане на технологии от областта на Индустрия 4.0 в предприятията“

## 4. Измерения по кодове:

*Измерение 1 – Област на интервенция:*

013. Цифровизация на МСП (включително електронна търговия, електронен бизнес и бизнес процеси в мрежа, центрове за цифрови иновации, „живи лаборатории“, интернет предприемачи и нови ИКТ предприятия, B2B).

*Измерение 2 – Форма на финансиране:*

01. Безвъзмездни средства.

*Измерение 3 — Териториален механизъм за изпълнение и териториална насоченост:*

33. Друг подходи — Без целеви територии.

*Измерение 4 – Икономическа дейност.*

*Измерение 7 — Равенство между половете във връзка с ЕСФ+, ЕФРР, КФ и ФСП:*

03. Полово неутрално.

## 5. Териториален обхват:

Проектите по процедурата следва да бъдат изпълнени на територията на Република България.

## 6. Цели на предоставяната безвъзмездна финансова помощ по процедурата и очаквани резултати:

**Цел на процедурата:**

Процедурата цели да повиши нивото на дигитализация на малките и средни предприятия чрез насърчаване на инвестициите за въвеждане на технологии от областта на Индустрия 4.0.

**Обосновка:**

Индустрия 4.0, наричана също Четвърта индустриална революция, е концепция, която обхваща съвременните тенденции в автоматизацията и обмена на данни в производствените технологии. Четвъртата индустриална трансформация е естествено продължение на цифровизирането и автоматизирането на производството и включва интернет свързаност и взаимодействие на кибернетично-физически системи без участието на човека, обработка и анализ на големи информационни масиви и вземане на решения от изкуствен интелект, роботика, ползване на цифрови облаци, цифрово моделиране и симулиране на производствените процеси чрез виртуална реалност, интелигентна автоматизация, масово производство на индивидуализирани продукти. В този контекст Индустрия 4.0 представлява преход към нови, дигитални бизнес модели и процеси, при които физическите и дигиталните технологии са тясно обвързани, позволявайки на предприятията да създават иновации и да генерират нови стойности. В резултат ще се подобри конкурентоспособността, ще се увеличи икономическият растеж и ще се подобри качеството на живот, гарантирайки по-широк достъп до цифрови ресурси за гражданите.

Дигитализацията на бизнеса е един от най-важните фактори за успеха и растежа на икономиката в силно нестабилна среда. В контекста на нестабилна икономическа конюнктура и несигурност във веригите за доставки, цифровизацията е ключова предпоставка за напредване на бизнес моделите на компаниите, постигане на по-голяма ефективност и насърчаване на тяхната устойчивост, както и за създаване на нови възможности за по-висока рентабилност, особено за малките и средни предприятия (МСП). Съгласно *стратегията за Цифрова трансформация на България за периода 2024 – 2030*[[1]](#footnote-2) на национално ниво се отчита забавяне в процесите по цифровизация на предприятията като основната част от МСП все още не са постигнали равнището на Индустрия 4.0. Наблюдават се дисбаланси между цифровизацията на предприятията на регионално равнище, както и в темпа на внедряване на новите технологии в ИКТ[[2]](#footnote-3) сектора и в останалите сектори на икономиката. За преодоляването им са необходими целенасочени интервенции в областта на дигитализацията на предприятията, за да се преодолее изоставането на българската икономика от динамичните процеси на цифрова трансформация на европейско и световно ниво.

Цифровата трансформация на предприятията е един от четирите ключови приоритета, залегнали в европейската политическа програма „Цифрово десетилетие“ до 2030 г., определяща пътя за цифровизация на европейските икономики и общества. В програмата са поставени конкретни цифрови цели за изпълнение до 2030 г., сред които 90 % от европейските МСП да достигнат поне базово ниво на цифров интензитет, а 75 % от предприятията в ЕС да използват компютърни услуги в облак, големи информационни масиви и изкуствен интелект. Съгласно *Доклада за състоянието на Цифровото десетилетие за 2023 г.*[[3]](#footnote-4) въвеждането на дигитални технологии от европейските компании все още е значително под посочените цели, по-специално под целта за използването на изкуствен интелект и големи данни от предприятията. В България нивото на дигитализация на бизнеса е под текущото средно равнище за ЕС, както и значително под целевата стойност на Цифровото десетилетие – 47 % от българските МСП имат основно ниво на дигитална интензивност, като само 6 % от тях използват големи данни в сравнение с 14 % средно в ЕС[[4]](#footnote-5). Делът на българските предприятия, въвели в дейността си облачни технологии (10 %) и изкуствен интелект (3 %) възлиза на едва около една трета от средното ниво за ЕС по същите показатели, което предполага значителен потенциал за растеж и развитие в тази област.

Подкрепата по настоящата процедура е насочена към малки и средни предприятия и цели нарастване на дела на предприятията, които внедряват технологии от областта на Индустрия 4.0. С изпълнението на дейностите по процедурата ще се повиши нивото на дигитализация на предприятията в България, като се очаква да се намали съществуващото към момента съществено изоставане на българските МСП по отношение на използването на цифровите технологии в производствените и бизнес процесите. За осигуряване на всеобхватна подкрепа и улесняване на процеса по реализиране на инвестиционните намерения на българските предприятия, свързани с дигитализация на дейността им, по процедурата е осигурена възможност **помощта с безвъзмездни средства да бъде комбинирана с подкрепа по линия на финансов инструмент „Портфейлна гаранция с таван на загубите за дигитализация“ (финансов инструмент)**, структуриран от Фонд мениджър на финансови инструменти в България ЕАД (ФМФИБ)[[5]](#footnote-6). В резултат МСП ще могат да използват безвъзмездна финансова помощ по процедурата в комбинация със заем (вкл. инвестиционен и оборотен) и/или финансов лизинг, по който част от риска по предоставеното на МСП финансиране от избраните от ФМФИБ финансови посредници ще бъде покрито от гаранцията, като по този начин се цели да се осигури нужното финансиране във всеки аспект на дигитализацията на предприятията.

Чрез подкрепата по процедурата предприятията се очаква да бъдат подпомогнати за постигане на последните четири нива на дигитализация[[6]](#footnote-7), в които се развиват необходимите за Индустрия 4.0 технологии, и които надхвърлят етапите на компютризация (първо ниво) и свързаност на системите (второ ниво) в организациите. Първите две нива на цифровизация бяха във фокуса на подкрепа по процедура BG-RRP-3.005 „Решения в областта на информационните и комуникационни технологии и киберсигурността в малките и средните предприятия” от Националния план за възстановяване и устойчивост (НПВУ) и чрез нея се създадоха подходящи условия за последващо преминаване към по-високите нива на цифрова трансформация. Със сходна насоченост е процедура „BG16RFPR001-1.012 „Дигитализация на предприятията“ по ПКИП, която е допълваща по отношение на безвъзмездното финансиране за постигане на базовите нива на дигитализация в предприятията, предоставено по мярката от НПВУ. Подкрепата по посочената мярка по ПКИП допринася за насърчаване на цифровия преход на микро и малките предприятия, които разполагат с по-ограничени възможности за инвестиции в ИКТ и се отличават с по-ниска степен на дигитална зрялост. В тази връзка настоящата процедура представлява продължение и надграждане на резултатите от базовата дигитализация в предприятията, подкрепена по процедурите по НПВУ и по ПКИП.

**Очакваните резултати** от подкрепата по процедурата се изразяват в нарастване на дела на предприятията, които повишават нивото на дигитализация на дейността си чрез въвеждане на технологиите от областта на Индустрия 4.0. Цифровизацията ще позволи високо ниво на автоматизация на производствените и бизнес процеси, оптимизация на ресурсите и намаляване на оперативните разходи, което ще доведе до подобрена ефективност и производителност, както и до повишена конкурентоспособност на предприятията на вътрешния и международните пазари.

## 7. Индикатори:

## 7.1. Индикатори/показатели за резултати и за крайния продукт съгласно програмата:

Проектните предложения по настоящата процедура следва да имат принос към постигането на **следните ПОКАЗАТЕЛИ ЗА РЕЗУЛТАТ**:

**1) Частни инвестиции, допълващи публичното подпомагане** (в т.ч.: безвъзмездни средства, финансови инструменти)

Индикатор 1) отчита общата стойност на съфинансирането (собственото финансиране) **в евро**[[7]](#footnote-8), осигурено от страна на кандидатите и посочено в раздел „Бюджет” от Формуляра за кандидатстване в Информационната система за управление и наблюдение на средствата от Европейски фондове при споделено управление (ЕФСУ), наричана по-нататък „ИСУН, раздел „ЕФСУ (2021-2027)”. Индикаторът е **задължителен** **за всички проектни предложения**, като базовата, целевата му стойност, както и източникът на информация за отчитането му ще бъдат служебно заложени от Управляващия орган (УО) в раздел „Индикатори” от Формуляра за кандидатстване.

**2) МСП, постигнали 3 или 4 ниво на дигитализация съгласно индекса на зрялост за Индустрия 4.0** – индикатор, приложим САМО за кандидати, които са въвели чрез проекта технологии от 3-то или 4-то ниво на дигитализация съгласно Приложение 18.

**3) МСП, постигнали 5 или 6 ниво на дигитализация съгласно индекса на зрялост за Индустрия 4.0** – индикатор, приложим САМО за кандидати, които са въвели чрез проекта технологии от 5-то или 6-то ниво на дигитализация съгласно Приложение 18.

В случай, че по проекта се въвеждат едновременно технологии от различни нива, попадащи както в обхвата на индикатор 2), така и на индикатор 3), кандидатът следва да избере САМО един от двата индикатора съобразно най-високото ниво съгласно Приложение 18, в което е разпределена заявена в проекта технология.

**4)** **Брой служители в МСП, преминали обучения за умения в областта на Индустрия 4.0** – индикатор, приложим **за всички проектни предложения**. Индикаторът отчита броя на служителите в предприятието-кандидат, преминали обучение за работа с новите технологии от Индустрия 4.0, въведени в предприятието в резултат на проекта.

Изпълнението на проектите по процедурата следва да допринесе за постигането и на **следните задължителни показатели за крайния продукт:**

**5) Подпомагани предприятия** (в т.ч.: микро-, малки, средни, големи предприятия) – отчита броя на малките и средни предприятия, които получават финансова подкрепа в резултат на успешно приключени проекти по процедурата[[8]](#footnote-9).

**6) Подпомагани предприятия чрез безвъзмездни средства** – отчита броя на предприятията, които получават финансова подкрепа под формата на безвъзмездни средства по настоящата процедура.

**Индикатори 5) и 6) също са** **задължителни за всички проектни предложения**, като в раздел „Индикатори” от Формуляра за кандидатстване УО служебно е заложил базовата („0”) и целевата им стойност („1”), както и източника на информация за отчитане на индикаторите.

**7) Стойност на цифрови услуги, продукти и процеси, разработени за предприятия** – отчита стойността на общите допустими разходи по проекта **в евро**[[9]](#footnote-10). Индикаторът е **задължителен** **за всички проектни предложения**, като базовата, целевата му стойност, както и източникът на информация за отчитането му ще бъдат служебно заложени от УО в раздел „Индикатори” от Формуляра за кандидатстване.

**ВАЖНО:** Преди попълването на раздел „Индикатори“ от Формуляра за кандидатстване, кандидатите следва ЗАДЪЛЖИТЕЛНО да се запознаят с **Примерните указания за попълване на електронен Формуляр за кандидатстване (Приложение 7**), където е представена подробна информация и насоки относно всеки един от индикаторите и тяхната приложимост за отделните проектни предложения, в зависимост от мястото на изпълнение на проекта (регион в преход или по-слабо развит регион).

**Във връзка с коректното попълване на приложимите за конкретния проект индикатори, кандидатите следва да се запознаят и с Приложение 8 – Описание на приложимите по процедурата индикатори.**

В случай на погрешно избрани от кандидата индикатори, преди сключването на административния договор Управляващият орган ще извършва служебна корекция, въз основа на информацията, представена във Формуляра за кандидатстване.

## 8. Общ размер на безвъзмездната финансова помощ по процедурата:

Общият размер на безвъзмездната финансова помощ по процедура чрез подбор на проектни предложения BG16RFPR001-1.008 „Въвеждане на технологии от областта на Индустрия 4.0 в предприятията“ е **105 978 140,42 лева**, както следва:

|  |  |  |  |
| --- | --- | --- | --- |
| **Категория регион** | **Общ размер на безвъзмездната финансова помощ** | **Средства от Европейския фонд за регионално развитие** | **Национално съфинансиране** |
| **Регион в преход[[10]](#footnote-11)** | 43 009 696,38 лева  21 990 508,57 евро | 30 106 787,47 лева  15 393 356,00 евро | 12 902 908,91 лева  6 597 152,57 евро |
| **По-слабо развити региони[[11]](#footnote-12)** | 62 968 444,04 лева  32 195 254,21 евро | 53 523 177,43 лева  27 365 966,08 евро | 9 445 266,61 лева  4 829 288,13 евро |
| **Общо** | 105 978 140,42 лева  54 185 762,78 евро | 83 629 964,90 лева  42 759 322,08 евро | 22 348 175,52 лева  11 426 440,70 евро |

**ВАЖНО:** Проектните предложения следва да се изпълняват САМО В ЕДИН от горепосочените две категории региони. В случай че проектът ще се изпълнява едновременно в двете категории региони (кандидатът е посочил едновременно като място на изпълнение на проекта както „регион в преход“, така и „по-слабо развити региони“), проектното предложение **се отхвърля**.

Средният годишен бюджет за държавната помощ по процедурата, попадаща в обхвата на Регламент (ЕС) № 651/2014 на Комисията, не трябва да надхвърля 150 млн. евро.

Предвидено е следното разпределение на бюджета в зависимост от групите сектори на икономическа дейност[[12]](#footnote-13), категорията[[13]](#footnote-14) на предприятието-кандидат и категорията-регион[[14]](#footnote-15):

|  |  |  |  |  |
| --- | --- | --- | --- | --- |
| **Групи сектори на икономическа дейност:** | **Категорията** | **Регион в преход** | **По-слабо развити региони** | **Общо** |
| **Индустрия[[15]](#footnote-16)**  (включваща сектори B, C, D, E и F, съгласно КИД-2008 на НСИ) | Малки предприятия | 10 322 327,13 лева  5 277 722,06 евро | 15 112 426,57 лева  7 726 861,01 евро | **25 434 753,70 лева**  **13 004 583,07 евро** |
| Средни предприятия | 15 483 490,70 лева  7 916 583,09 евро | 22 668 639,85 лева  11 590 291,52 евро | **38 152 130,55 лева**  **19 506 874,60 евро** |
| **Общо** | **25 805 817,83 лева**  **13 194 305,14 евро** | **37 781 066,42 лева**  **19 317 152,53 евро** | **63 586 884,25 лева**  **32 511 457,67 евро** |
| **Услуги[[16]](#footnote-17)**  (включваща сектори G, H, I, J (без J62 и J63), L, M, N, P, Q, R (без R92) и S (без S96.09), съгласно КИД-2008 на НСИ) | Малки предприятия | 8 601 939,28 лева  4 398 101,71 евро | 12 593 688,81 лева  6 439 050,84 евро | **21 195 628,08 лева**  **10 837 152,56 евро** |
| Средни предприятия | 8 601 939,28 лева  4 398 101,71 евро | 12 593 688,81 лева  6 439 050,84 евро | **21 195 628,08 лева**  **10 837 152,56 евро** |
| **Общо** | **17 203 878,55 лева**  **8 796 203,43 евро** | **25 187 377,62 лева**  **12 878 101,68 евро** | **42 391 256,17 лева**  **21 674 305,11 евро** |
| **Общо** | | **43 009 696,38 лева**  **21 990 508,57евро** | **62 968 444,04 лева**  **32 195 254,21 евро** | **105 978 140,42 лева**  **54 185 762,78 евро** |

**ВАЖНО:** Управляващият орган (УО) си запазва правото да пренасочи свободния (остатъчен) ресурс по категории предприятия (в случай че такъв е наличен) към онези категории, за които не достига предварително определения бюджет. Допълнително, УО си запазва правото при наличие на кандидати, които успешно са преминали етапа на оценка на проектните предложения, но за които не достига финансиране съгласно направеното разпределение на бюджета по категория-регион, да осигури допълнителен ресурс от бюджета, предвиден за съответния регион. Не е допустимо пренасочване на свободен (остатъчен) ресурс (в случай че такъв е наличен) от по-слабо развити региони (извън ЮЗР) към регион в преход (ЮЗР).

## 9. Минимален (ако е приложимо) и максимален размер на безвъзмездната финансова помощ за конкретен проект:

Минималният и максималният размер на заявената безвъзмездна финансова помощ по всеки индивидуален проект по процедура чрез подбор на проектни предложения BG16RFPR001-1.008 „Въвеждане на технологии от областта на Индустрия 4.0 в предприятията“, се определя от категорията на предприятието-кандидат (малко или средно предприятие) и избрания режим на помощ по проекта („регионална инвестиционна помощ“ и/или „минимална помощ“ (de minimis)), и са както следва:

|  |  |
| --- | --- |
| **Минимален размер на заявената безвъзмездна финансова помощ** | **Максимален размер на заявената безвъзмездна финансова помощ в зависимост от категорията на предприятието-кандидат и избрания режим на помощ по проекта** |
| **150 000 лева**  **(76 693,78 евро)** | **Малки предприятия:**  **450 000 лева** **(230 081,34 евро)** без значение от избрания режим на помощ |
| **Средни предприятия:**  **1)** **450 000 лева** **(230 081,34 евро)** за проекти, изпълнявани САМО при условията на режим „минимална помощ“ (de minimis);  **2)** **850 000 лева** **(434 598,10 евро)** за проекти, изпълнявани САМО при условията на режим „регионална инвестиционна помощ“, или за проекти, включващи двата режима на помощ („регионална инвестиционна помощ“ и „de minimis). |

Горепосоченият минимален размер на безвъзмездната помощ по индивидуалните проекти е въведен служебно от Управляващия орган в ИСУН и в случай че, при залагането на разходите в раздел „Бюджет” от Формуляра за кандидатстване, стойността на заявената безвъзмездна финансова помощ не е в съответствие с посоченото ограничение (т.е. заявената помощ е под изискуемия минимален размер (150 000 лева)), системата ИСУН няма да позволи на кандидата да подаде проектното предложение. Допълнителна информация и указания в тази връзка са представени в Приложение 7 – Примерни указания за попълване на електронния Формуляр за кандидатстване.

**ВАЖНО:** В допълнение, максималният размер на заявената безвъзмездна финансова помощ за индивидуално проектно предложение НЕ следва да надвишава:

- **за малки предприятия: 60%** от реализираните от кандидата средногодишни нетни приходи от продажби за тригодишния период 2022 г., 2023 г. и 2024 г.

- **за средни предприятия: 25%** от реализираните от кандидата средногодишни нетни приходи от продажби за тригодишния период 2022 г., 2023 г. и 2024 г.

**Реализираните от кандидата средногодишни нетни приходи от продажби за тригодишния период 2022 г., 2023 г. и 2024 г., се изчисляват по следния начин**: Сборът от стойностите по ред „Нетни приходи от продажби“ (код на реда 15100, кол. 1) от индивидуалните отчети за приходите и разходите за 2022 г., 2023 г. и 2024 г. на кандидата, **делено** на 3.

Стойността на заявената безвъзмездна помощ се попълва в раздел „Бюджет“ от Формуляра за кандидатстване.

В случай че кандидатът е заявил финансиране, което надвишава максимално допустимия размер или процент от реализираните средногодишни нетни приходи от продажби за 2022 г., 2023 г. и 2024 г., оценителната комисия ще извърши корекция в бюджета на проекта.

В рамките на посочения минимален и максимален размер на безвъзмездното финансиране по индивидуалните предложения **са налице и допълнителни ограничения, произтичащи от правилата за държавни/минимални помощи, описани в т. 16** от настоящите условия и в Приложение 3.А към Условията за кандидатстване.

## 10. Процент на съфинансиране:

По настоящата процедура допустимите разходи са обособени в два елемента - Елемент А (задължителен) и Елемент Б (незадължителен).

**1) Процент на съфинансиране при условията на режим „регионална инвестиционна помощ“ съгласно чл. 13 и чл. 14 от Регламент (ЕС) № 651/2014 на Комисията (приложим по Елемент А):**

Максималният интензитет (процент) на безвъзмездна финансова помощ при избран режим „регионална инвестиционна помощ“ е в зависимост от: Картата на регионалните помощи на Република България за периода 2022-2027 г.[[17]](#footnote-18), категорията на предприятието-кандидат[[18]](#footnote-19), мястото на изпълнение на проекта[[19]](#footnote-20), и е както следва:

|  |  |  |
| --- | --- | --- |
| **Категория на предприятието – кандидат** | **Максимален интензитет на помощта за дейности**  ***извън* ЮЗР (NUTS-2)[[20]](#footnote-21)** | **Максимален интензитет на помощта за дейности**  ***в* ЮЗР (NUTS-2)[[21]](#footnote-22)** |
| Малки предприятия | 50 % | София град (столица): 25 %  София област: 50 %  Област Благоевград: 50 %  Област Перник: 30 %  Област Кюстендил: 30 % |
| Средни предприятия | 50 % | София град (столица): 15 %  София област: 45 %  Област Благоевград: 45 %  Област Перник: 20 %  Област Кюстендил: 20 % |

В случай на установено надвишаване на интензитета на помощта, оценителната комисия ще коригира служебно бюджета на проекта до максимално допустимия интензитет при избран режим „регионална инвестиционна помощ“ в зависимост от мястото на изпълнение на инвестицията и категорията на предприятието-кандидат.

В случай че проектът се реализира едновременно в две или повече области в ЮЗР (места на изпълнение) с различен максимално допустим интензитет на помощта, кандидатът следва да разпредели разходите в раздел „Бюджет“ от Формуляра за кандидатстване по места на изпълнение и съобразно приложимия интензитет за съответната област и съответната категория предприятие-кандидат. По настоящата процедура не е допустимо проектното предложение да се изпълнява едновременно в регион в преход (ЮЗР) и в по-слабо развити региони (извън ЮЗР).

**2) Процент на съфинансиране при условията на режим „минимална помощ“ (de minimis) съгласно Регламент (ЕС) № 2023/2831 на Комисията (приложим по Елемент А и по Елемент Б):**

Максималният интензитет на безвъзмездна финансова помощ за кандидатите при избран режим „минимална помощ“ (de minimis) е, както следва:

|  |  |
| --- | --- |
| **Категория на предприятието-кандидат** | **Максимален интензитет на помощта** |
| Малки и средни предприятия | 50 % |

В случай на установено надвишаване на интензитета на помощта, оценителната комисия ще коригира служебно бюджета на проекта до максимално допустимия интензитет при избран режим „минимална помощ“ (de minimis).

**ВАЖНО:** Общият размер на минималната помощ (de minimis) съгласно Регламент (ЕС) № 2023/2831 не може да надхвърля праговете, посочени в т. 16 от настоящите условия. По настоящата процедура, максималният допустим размер на безвъзмездната помощ при избран режим **„минимална помощ“ (de minimis)** **е** **450 000 лева (230 081,34 евро).**

За да се изчисли интензитетът на помощта, всички данни се представят в брутно изражение - преди приспадането на данъци и други такси. Помощите, които се предоставят на няколко части (т.е. когато кандидатът предвижда да ползва авансово и/или междинно/и плащане/ия), се сконтират към техния размер към момента на предоставяне. Допустимите разходи се сконтират до тяхната стойност към момента на предоставяне на помощта[[22]](#footnote-23). Лихвеният процент, който се използва за сконтиране, е сконтовият процент, приложим към момента на предоставяне на помощта, в съответствие с чл. 7, ал. 3 от Регламент (ЕС) № 651/2014 на Комисията и чл. 3, ал. 6 от Регламент (ЕС) № 2023/2831 на Комисията. Интензитетът на безвъзмездната финансова помощ се изчислява чрез определяне на сконтираната стойност на помощта, изразена като процент от сконтираната стойност на допустимите разходи.

## 11. Допустими кандидати:

### 11.1 Критерии за допустимост на кандидатите:

Допустими по настоящата процедура чрез подбор на проектни предложения са само кандидати, които отговарят на следните критерии:

**1)** Да са **търговци по смисъла на Търговския закон или Закона за кооперациите** или да са еквивалентно лице по смисъла на законодателството на държава-членка на Европейското икономическо пространство.

Клонове на юридически лица, регистрирани в България, **не могат** да участват в процедурата чрез подбор на проектни предложения поради липсата на самостоятелна правосубектност.

В случай че кандидатът е еквивалентно лице на търговец по смисъла на Търговския закон или на Закона за кооперациите съгласно законодателството на държава-членка на Европейското икономическо пространство, с оглед извършване на плащания по настоящата процедура, към датата на сключване на административния договор за предоставяне на безвъзмездна финансова помощ (АДПБФП), кандидатът следва да е регистриран по реда на Закона за търговския регистър и регистъра на юридическите лица с нестопанска цел. С цел избягване на подмяна на оценката, новорегистрираното предприятие следва да бъде дружество по смисъла на Търговския закон с едноличен собственик на капитала - чуждестранното предприятие-кандидат по настоящата процедура.

**2)** Да са **регистрирани не по-късно от 31.12.2022 г.**

**3)** Да са **малки или средни предприятия** по смисъла на чл. 3 и чл. 4 от Закона за малките и средните предприятия[[23]](#footnote-24) (ЗМСП) и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36).

**ВАЖНО:** В случай че кандидат предвижда промяна на категорията на предприятието към момента на сключване на АДПБФП и за да може заложените интензитет и размер на безвъзмездна финансова помощ да отговарят на праговете, приложими за съответната категория както към момента на кандидатстване, така и към момента на сключване на договора, то следва да бъде заложен по-ниският интензитет и размер на безвъзмездна финансова помощ. Посоченото е приложимо както за случаите, когато кандидатът предвижда да премине от по-ниска към по-висока категория (от малко към средно предприятие), така и обратното, от по-висока към по-ниска категория (от средно към малко предприятие).

Преди сключване на АДПБФП ще се извършва документална проверка както на декларираната от одобрените кандидати на етап кандидатстване категория предприятие, така и на категорията към момента преди сключване на договора. В случай че бъде установена погрешно декларирана категория или преди сключване на договора настъпи промяна в декларираната на етап кандидатстване категория на одобрен кандидат, в резултат на което е налице неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент по настоящата процедура, ще бъде издадено Решение за отказ за предоставяне на безвъзмездна финансова помощ.

**4)** Да са реализирали **нетни приходи от продажби за 2024 финансова година** **в зависимост от категорията на предприятието-кандидат**, както следва:

|  |  |
| --- | --- |
| **Категория на предприятието[[24]](#footnote-25)** | **Нетни приходи от продажби за 2024 г.[[25]](#footnote-26)** |
| Малко предприятие | ≥ 300 000 лева |
| Средно предприятие | ≥ 1 000 000 лева |

**ВАЖНО**: При определянето на нетните приходи от продажби за 2024 г. се вземат предвид **само данните от индивидуалния** Отчет за приходите и разходите за 2024 г. на предприятието-кандидат, без да се отчитат данните на свързани предприятия и/или предприятия-партньори (ако е приложимо), послужили за определяне на категорията на кандидата.

**5) Да са заявили подкрепа за основната си икономическа дейност** съгласно Класификацията на икономическите дейности (КИД-2008) на Националния статистически институт (НСИ) – Приложение 12.

**ВАЖНО:** По настоящата процедура кандидатите могат да заявяват подкрепа, свързана **само** с кода на **основната** си икономическа дейност съгласно КИД-2008.

Оценителната комисия ще извършва служебна проверка относно кода на основната икономическа дейност на кандидатите **въз основа на данни, предоставени от НСИ за 2024 г**.[[26]](#footnote-27) В тази връзка, кандидатите следва да попълнят и представят на етап кандидатстване Декларация при кандидатстване (Приложение 2), включваща Раздел 3 „Декларация за съгласие за предоставяне на данни от Националния статистически институт на УО на ПКИП по служебен път”. В случай че при проверката съгласно данните от НСИ за 2024 г. се установи, че кодът на основната икономическа дейност на кандидата е недопустим, ще бъде издавано Решение за отказ за предоставяне на безвъзмездна финансова помощ.

В процеса на изпълнение на проектите, придобитите по проекта активи/ услуги е допустимо да се ползват и във връзка с икономическа/и дейност/и на кандидата, различна/и от дейността, за която е заявена подкрепа, в случай че тази/тези дейност/и не попада/т в недопустимите дейности/сектори, посочени в т. 11.2 от Условията за кандидатстване. В случай че на етап изпълнение на проектите се установи, че активите/ услугите се ползват във връзка с недопустима/и дейност/и, предоставените средства (в случай на изплатени такива) подлежат на възстановяване.

**6)** Да имат **Степен на зрялост на цифровите технологии в предприятието-кандидат,** съгласно Анкета за оценка на цифровата зрялост на МСП(инструмента Open DMAT на Европейската комисия), публикувана на следния интернет адрес – <https://european-digital-innovation-hubs.ec.europa.eu/bg/open-dma>, която **кумулативно** постига следните резултати:

**6.1) общ среден резултат** за степен на зрялост на цифровите технологии – не по-малко от 25 % и не повече от 80 %;

**6.2)** **резултат по измерение „Цифрова стратегия на организацията“** – не по-малко от 25 % и не повече от 80 %;

**6.3)** **резултат по измерение „Цифрова готовност“** – не по-малко от 20 % и не повече от 80 %.

Кандидатът следва да попълни коректно[[27]](#footnote-28), в пълнота и съгласно текущото състояние на предприятието към периода след датата на обявяване на процедурата, Анкета за оценка на цифровата зрялост на МСП (Open DMAT) и да приложи същата към Формуляра за кандидатстване в ИСУН съгласно указанията, посочени в т. 24 от настоящите Условия за кандидатстване.

В случай че след попълване на Анкетата за оценка на цифровата зрялост на МСП (Open DMAT), **предприятието-кандидат НЕ постига кумулативно** резултатите, посочени в т. 11.1, подточка 6) от настоящите Условия за кандидатстване, същото **не е допустим** кандидат по процедурата.

**ВАЖНО:** Управляващият орган си запазва правото след сключване на АДПБФП да извърши **проверка** (вкл. чрез посещение на място) на част от бенефициентите относно коректността и верността на обстоятелствата, посочени в представената към проекта Анкета за оценка на цифровата зрялост на МСП (Open DMAT). В тази връзка УО може да изиска от бенефициентите документи, снимки на екран и други доказателства за удостоверяване на посочени в Анкетата отговори. **Примерни** документи за удостоверяване коректността и верността на дадените отговори в Анкетата са представени в **Приложение 20**. В случай че след извършена проверка се установи, че бенефициентът НЕ постига кумулативно резултатите, посочени в т. 11.1, подточка 6) от Условията за кандидатстване, УО на ПКИП прекратява едностранно сключения договор и изисква възстановяване на средствата по договора, заедно със съответните законни лихви.

### 11.2 Критерии за недопустимост на кандидатите:

**1)** Съгласно чл. 25, ал. 2 от Закона за управление на средствата от европейските фондове при споделено управление (ЗУСЕФСУ) и Постановление № 23 от 13 февруари 2023 г. за определяне на детайлни правила за предоставяне на безвъзмездна финансова помощ по програмите, финансирани от Европейските фондове при споделено управление за програмен период 2021 - 2027 г. (ПМС № 23/2023 г.) не могат да участват и безвъзмездна финансова помощ не се предоставя на лица, за които са налице обстоятелства за отстраняване от участие в процедура за възлагане на обществена поръчка съгласно чл. 54 и чл. 55 от Закона за обществените поръчки (ЗОП). Кандидатите са длъжни да декларират, че не попадат в някоя от категориите, посочени в чл. 25, ал. 2 от ЗУСЕФСУ и чл. 7 от ПМС № 23/2023 г., чрез Декларацията при кандидатстване (Приложение 2). Потенциалните кандидати **не могат** да участват в процедурата чрез подбор на проектни предложения и да получат безвъзмездна финансова помощ, в случай че:

a) са обявени в несъстоятелност;

б) са в производство по несъстоятелност;

в) са в процедура по ликвидация;

г) са сключили извънсъдебно споразумение с кредиторите си по смисъла на чл. 740 от Търговския закон;

д) са преустановили дейността си;

е) се намират в подобно положение, произтичащо от сходна на горепосочените процедури, съгласно законодателството на държавата, в която са установени;

ж) е установено с влязло в сила наказателно постановление или съдебно решение, нарушение на чл. 61, ал. 1, чл. 62, ал. 1 или 3, чл. 63, ал. 1 или 2, чл. 118, чл. 128, чл. 228, ал. 3, чл. 245 и чл. 301-305 от Кодекса на труда или чл. 13, ал. 1 от Закона за трудовата миграция и трудовата мобилност или аналогични задължения, установени с акт на компетентен орган, съгласно законодателството на държавата, в която кандидатът е установен;

з) са лишени от правото да упражняват определена професия или дейност съгласно законодателството на държавата, в която е извършено деянието;

и) са сключили споразумение с други лица с цел нарушаване на конкуренцията, когато нарушението е установено с акт на компетентен орган;

й) е доказано, че са виновни за неизпълнение на договор за обществена поръчка или на договор за концесия за строителство или за услуга, довело до разваляне или предсрочното му прекратяване, изплащане на обезщетения или други подобни санкции, с изключение на случаите, когато неизпълнението засяга по-малко от 50 на сто от стойността или обема на договора;

к) имат задължения за данъци и задължителни осигурителни вноски по смисъла на чл. 162, ал. 2, т. 1 от Данъчно-осигурителния процесуален кодекс и лихвите по тях, към държавата или към Столична община и към общината по седалището на кандидата, или аналогични задължения съгласно законодателството на държавата, в която кандидатът е установен, доказани с влязъл в сила акт на компетентен орган, и не е допуснато разсрочване, отсрочване и обезпечение на задълженията, или размерът на неплатените дължими данъци или социалноосигурителни вноски е повече от 1 на сто от сумата на годишния общ оборот за последната приключена финансова година, или е повече от 50 000 лева;

л) са изпаднали в неизпълнение на разпореждане на Европейската комисия за възстановяване на предоставената им неправомерна и несъвместима държавна помощ;

м) лицата, които представляват кандидата, са правили опит да:

i) повлияят на вземането на решение от страна на УО, свързано с отстраняването, подбора или възлагането, включително чрез предоставяне на невярна или заблуждаваща информация, или

ii) получат информация, която може да им даде неоснователно предимство в процедурата за предоставяне на безвъзмездна финансова помощ;

н) лицата, които представляват кандидата, са осъждани с влязла в сила присъда за:

i) престъпление по чл. 108а, чл. 159а – 159г, чл. 172, чл. 192а, чл. 194 – 217, чл. 219 – 252, чл. 253 – 260, чл. 301 – 307, чл. 321, 321а и чл. 352 – 353е от Наказателния кодекс;

ii) престъпление, аналогично на тези по горната хипотеза, в друга държава членка или трета страна;

o) за лицата, които представляват кандидата, е налице конфликт на интереси във връзка с процедурата за предоставяне на безвъзмездна финансова помощ, който не може да бъде отстранен;

п) е налице неравнопоставеност в случаите по чл. 44, ал. 5 от ЗОП;

р) е установено, че:

i) са представили документ с невярно съдържание, свързан с удостоверяване липсата на основания за отстраняване или изпълнението на критериите за подбор;

ii) не са предоставили изискваща се информация, свързана с удостоверяване липсата на основания за отстраняване или изпълнението на критериите за подбор.

**ВАЖНО**: Съответствието с посочените в т. 1) обстоятелства, при кандидатстване се декларира от кандидатите в Декларацията при кандидатстване (Приложение 2), а преди сключване на АДПБФП с одобрените кандидати - чрез извършване на съответните служебни и документални проверки.

**2)** С оглед **избягване на припокриването на интервенциите** между Програма „Конкурентоспособност и иновации в предприятията“ 2021-2027, Програмата за развитие на селските райони 2014-2020 (ПРСР), както и Стратегическия план за развитие на земеделието и селските райони в България за периода 2023-2027 г. (СПРЗСР), подкрепа по настоящата процедура **не могат** да получат кандидати, които са:

**2.1)** предприятия, които кандидатстват за основна икономическа дейност съгласно КИД-2008 на НСИ, която **попада в сектор С** - **раздел 10 „Производство на хранителни продукти”, раздел 11 „Производство на напитки**” **и раздел 20 „Производство на химични продукти“**, както следва:

• 10.1 „Производство и преработка на месо; производство на месни продукти, без готови ястия”;

• 10.2 „Преработка и консервиране на риба и други водни животни, без готови ястия”;

• 10.3 „Преработка и консервиране на плодове и зеленчуци, без готови ястия”;

• 10.4 „Производство на растителни и животински масла и мазнини”, с изключение на дейност, свързана с производство на маслиново масло по код 10.41 „Производство на растителни и животински масла и мазнини, без маргарин”[[28]](#footnote-29);

• 10.5 „Производство на мляко и млечни продукти”;

• 10.6 „Производство на мелничарски продукти, нишесте и нишестени продукти”;

• 10.83 „Преработка на кафе и чай” - ограничението е приложимо само за дейност, свързана с производство на билков чай (мента, върбинка, лайка и др.)[[29]](#footnote-30);

• 10.84 „Производство на хранителни подправки и овкусители”;

• 10.89 „Производство на други хранителни продукти, некласифицирани другаде“ - ограничението е приложимо само за дейност, свързана с производство на яйчни продукти и яйчен албумин[[30]](#footnote-31);

• 10.91 „Производство на готови храни (фуражи) за селскостопански животни”;

• 11.02 „Производство на вина от грозде”;

• 11.03 „Производство на други ферментирали напитки”;

• 20.53 „Производство на етерични масла“ - ограничението е приложимо само за дейност, свързана с производство на етерични масла, екстракти от естествени ароматни продукти и резиноиди[[31]](#footnote-32).

**2.2)** предприятия, които кандидатстват за основна икономическа дейност, която попада в обхвата на **преработка на горски продукти**[[32]](#footnote-33).

**ВАЖНО:** С оглед на горното ограничение и във връзка с код С 16 „Производство на дървен материал и изделия от дървен материал и корк, без мебели; производство на изделия от слама и материали за плетене“ от КИД-2008 на НСИ, следва да се има предвид, че производството на дърва за горене, изделия от корк, слама и материали за плетене, както и производството на пелети (които са част от код С16.29), са недопустими за подкрепа, с изключение на производството на пелети от дървесни отпадъци, получени от индустриалната преработка на дървесина (също част от код С16.29[[33]](#footnote-34)). Недопустим за подкрепа е и код С16.10[[34]](#footnote-35) „Разкрояване, рендосване и импрегниране на дървен материал“ от КИД-2008, с изключение на производството на несглобени дървени паркетни дъски.

**3)** Не могат да участват в процедурата и да получат безвъзмездна финансова помощ предприятия, които кандидатстват за основна икономическа дейност, която попада в обхвата на **сектор риболов и сектора на рибарството и аквакултурите**[[35]](#footnote-36), които са целева група за подкрепа по Програмата за морско дело, рибарство и аквакултури 2021-2027 г. (ПМДРА).

**4)** Кандидати не могат да участват в процедурата и не могат да получат безвъзмездна финансова помощ, в случай че попадат в **забранителните режими** на Регламент (ЕС) № 651/2014 на Комисията (при избран режим „регионална инвестиционна помощ“), Регламент (ЕС) № 2023/2831 на Комисията (при избран режим „минимална помощ” (de minimis)), Регламент (ЕС) № 2021/1060 на Европейския парламент и на Съвета, Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд, ЗУСЕФСУ и подзаконовата нормативна уредба в областта.

**ВАЖНО:** Информация относно ограниченията, произтичащи от Регламент (ЕС) № 651/2014 на Комисията и Регламент (ЕС) № 2023/2831 на Комисията, е представена в Приложение 3.А към Условията за кандидатстване. Ограниченията, произтичащи от Регламент (ЕС) № 2021/1060 и Регламент (ЕС) 2021/1058, са посочени в т. 13.2 от настоящите условия.

**5)** По настоящата процедура **не могат** да участват и да получат безвъзмездно финансиране предприятия, които кандидатстват за основна икономическа дейност, която попада в следните сектори, раздели или класове (кодове) съгласно КИД-2008 на НСИ (Приложение 12):

- сектор А „Селско, горско и рибно стопанство“;

- сектор K „Финансови и застрахователни дейности“;

- сектор О „Държавно управление“;

- раздел 92 „Организиране на хазартни игри” от Сектор R „Култура, спорт и развлечения“;

- клас (код) 96.09 „Други персонални услуги, некласифицирани другаде” от раздел 96 „Други персонални услуги” в Сектор S „Други дейности“;

- сектор Т „Дейности на домакинства като работодатели; недиференцирани дейности на домакинства по производство на стоки и услуги за собствено потребление“;

- сектор U „Дейности на екстериториални организации и служби“.

**6)** **Не могат** да участват в процедурата и да получат безвъзмездна финансова помощ кандидати, за които е **установено с влязъл в сила административен акт наличието на недължимо платени и/или надплатени суми, както и неправомерно получени и/или неправомерно усвоени средства** по проекти, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, европейските земеделски фондове и Европейския фонд за рибарството, Инструмента Шенген и Преходния финансов инструмент, включително от свързаното с тях национално съфинансиране.

**ВАЖНО:** Горепосоченото ограничение касае само вземания, произтичащи от недължимо платени и/или надплатени суми, както и неправомерно получени и/или неправомерно усвоени средства по проектни предложения, финансирани от предприсъединителните финансови инструменти, оперативните програми, Структурните фондове и Кохезионния фонд на Европейския съюз, Европейските земеделски фондове и Европейския фонд за рибарството, Инструмента Шенген и Преходния финансов инструмент, които **не са изплатени към съответната финансираща институция**. Издаването на акт за установяване на публично държавно вземане само по себе си не е основание за отстраняване на кандидата, ако установеното вземане е погасено.

**7)** **Недопустими са** кандидати, които попадат в обхвата на чл. 5л от Регламент (ЕС) 2022/576 на Съвета от 8 април 2022 година за изменение на Регламент (ЕС) № 833/2014 относно **ограничителни мерки с оглед на действията на Русия**, дестабилизиращи положението в Украйна.

**ВАЖНО:** Когато кандидатът упражнява едновременно дейности в недопустими сектори и в допустими сектори по настоящата процедура, средства по тази процедура се предоставят само за дейностите в допустимите сектори, като одобреният кандидат следва да води отделна счетоводна отчетност по отношение на разходите по проекта, която да гарантира отделяне на дейностите и разграничаване на разходите, така че дейностите в недопустимите сектори да не се ползват от безвъзмездното финансиране, предоставено по настоящата процедура.

В случай на заявена помощ едновременно за допустим и недопустим сектор, в бюджета на проектното предложение ще бъде извършена служебна корекция за премахване на разходите за дейностите в недопустимия сектор.

В случай че на етап изпълнение бъде установено, че не са спазени изискванията да не се подкрепя недопустима дейност, предоставените средства (в случай на изплатени такива) подлежат на възстановяване.

С оглед горното, одобреният кандидат представя като условие за плащане на етап изпълнение, индивидуален сметкоплан, утвърден от ръководството на предприятието, с включени в него обособените счетоводни сметки (подсметки), специално открити за проектното предложение и съдържащи в наименованието си номера на АДПБФП. От счетоводните записи от обособените в индивидуалния сметкоплан сметки следва да е видно разграничаването на разходите, така че дейностите в недопустимите сектори да не се ползват от безвъзмездното финансиране по процедурата.

Горепосочените обстоятелства, свързани с допустимостта на кандидатите , ще бъдат обект на проверка и на етап изпълнение, като за потвърждаването им от бенефициентите могат да бъдат изискани допълнителни документи.

Допълнително, кандидатите следва да имат предвид, че критериите за недопустимост се прилагат кумулативно с критериите за допустимост по настоящата процедура.

**ВАЖНО**: В случай че по процедурата бъдат подадени проектни предложения от **две или повече свързани предприятия - кандидати**, осъществяващи подобна дейност, **административен** **договор** за предоставяне на безвъзмездна финансова помощ **ще бъде сключен само с едно от тези предприятия**. При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ на всяко предложение, включено в Списъка/ците с одобрени за финансиране проектни предложения, класирано на по-ниска позиция след първото такова, което също е включено в Списъка/ците с одобрени за финансиране проектни предложения/Списъка/ците с резервни проектни предложения (ако такъв е съставен). В случай че бъде издадено Решение за отказ за предоставяне на безвъзмездна финансова помощ на проектно предложение, класирано на по-висока позиция, административен договор ще се сключи със свързаното проектно предложение на кандидата, класирано на по-ниска позиция, включено в Списъка/ците на предложените за финансиране проектни предложения/Списъка/ците с резервните проектни предложения (ако такъв е съставен). В случай че две или повече свързани предприятия – кандидати са класирани на една и съща позиция в Списъците с одобрени за финансиране проектни предложения/Списъците с резервни проектни предложения (ако такъв е съставен), то административен договор се сключва с първото по ред подадено проектно предложение. Под свързани предприятия се разбират предприятията по чл. 4, ал. 5-8 от Закона за малките и средните предприятия. Под подобна дейност за целите на настоящото изискване се разбира основна икономическа дейност, попадаща в рамките на същия тризначен цифров код (група) съгласно КИД-2008 (Приложение 12).

**ВАЖНО:** Не могат да получат безвъзмездна финансова помощ кандидати, които са одобрени за финансиране по настоящата процедура, но имат сключен договор по процедура чрез подбор на проекти BG16RFPR001-1.012 „Дигитализация на предприятията” по ПКИП (който не е прекратен към датата на сключване на договор по настоящата мярка). При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ по настоящата процедура на съответния кандидат.

## 12. Допустими партньори (ако е приложимо):

По настоящата процедура чрез подбор на проектни предложения кандидатите участват **индивидуално**, а не съвместно с партньорски или други организации.

## 13. Дейности, допустими за финансиране:

### 13.1. Допустими дейности:

Проектните предложения по настоящата процедура следва да са в съответствие с принципите по чл. 29, ал. 1 от ЗУСЕФСУ, да спазват изискванията за ефективност, ефикасност и икономичност при разходването на средствата при най-адекватното съотношение между очакваните разходи и ползи.

**I. ДОПУСТИМИ ПРОЕКТИ:**

**1) Проекти, които задължително включват дейност по Елемент А (задължителен), свързана с въвеждане на технологии от последните четири нива на дигитализация, съгласно Индекса на зрялост – Индустрия 4.0 (Maturity index – Industry 4.0)**[[36]](#footnote-37) **- ниво 3 „Видимост“, ниво 4 „Прозрачност“, ниво 5 „Прогнозен капацитет“ и/или ниво 6 „Приспособимост“.**

За целите на настоящата процедура, допустимите технологии от областта на Индустрия 4.0 са групирани и съотнесени към нивата (етапите) на дигитализация съгласно Индекса на зрялост за Индустрия 4.0 в **Приложение 18** – „Видове допустими за подкрепа технологии от областта на Индустрия 4.0“ към Условията за кандидатстване.

**2) В случай че се изпълняват при условията на режим „регионална инвестиционна помощ“ (Елемент А), допустими за подкрепа са само проектни предложения, които имат за свой основен предмет осъществяването на ЕДНА от следните първоначални инвестиции[[37]](#footnote-38) в материални и нематериални активи:**

**- създаване на нов стопански обект;**

**- увеличаване на капацитета на съществуващ стопански обект;**

**- основна промяна в целия производствен процес на продукта(ите) или цялостното предоставяне на услугата(ите), засегнати от инвестицията в стопанския субект.**

Подробна информация относно допустимите категории първоначални инвестиции, в случаите на избран режим „регионална инвестиционна помощ“ съгласно изискванията на Регламент (ЕС) № 651/2014, е представена в Приложение 3.А към Декларацията за държавни/минимални помощи (Приложение 3) към Условията за кандидатстване.

**ВАЖНО:** За проектни предложения, които ще бъдат изпълнени при условията на режим „регионална инвестиционна помощ“, в раздел „Допълнителна информация, необходима за оценка на проектното предложение“ от Формуляра за кандидатстване, следва **задължително** да бъде представена информация, обосноваваща в коя от гореизброените допустими категории първоначална инвестиция попадат дейностите, планирани за изпълнение от кандидата. В случай че проектът се изпълнява при условията на режим „регионална инвестиционна помощ“, по процедурата не е допустимо закупуване и добавяне на компоненти към **налични** в предприятието-кандидат машини/ оборудване /съоръжения, тъй като няма да е налице достатъчна увереност, че представляват първоначална инвестиция в цялостно ново решение.

Препоръчително е един проект да попада САМО В ЕДНА от посочените по-горе категории първоначални инвестиции. Въпреки това, в случай че предвидените за изпълнение дейности **попадат едновременно в повече от една от гореизброените допустими категории първоначални инвестиции, то следва задължително да се определи ЕДНА ОТ ТЯХ КАТО ВОДЕЩА** и да се представи информация за съответната категория „първоначална инвестиция“ в раздел „Допълнителна информация, необходима за оценка на проектното предложение“ от Формуляра за кандидатстване.

**3) Проектите следва да водят до постигане на целта на процедурата.**

**4) Проектите следва да се изпълняват на територията на Република България**, като е спазено изискването мястото/местата на изпълнение на всеки проект да попада само в една от двете категории региони („по-слабо развити региони” или „регион в преход”).

**5) Проектите следва да са в съответствие с хоризонталните принципи, заложени в чл. 9 на Регламент (ЕС) 2021/1060 на Европейския парламент и на Съвета, както и с принципа за „ненанасяне на значителни вреди“.**

Допълнителна информация относно спазването на хоризонталните принципи и принципа за „ненанасяне на значителни вреди“ е представена в т. 17 от настоящите условия и в Приложение 17 към тях. Съответствието с посочените хоризонтални политики ще бъде проследявано както на етап оценка на проектните предложения, така и на етап изпълнение на проектите.

**II. ДОПУСТИМИ ДЕЙНОСТИ:**

**ЕЛЕМЕНТ А (задължителен):**

**Дейност 1. Въвеждане на технологии от Индустрия 4.0.**

За да бъде допустима за финансиране, Дейност 1 следва **задължително** **да води кумулативно до:**

**1)** въвеждане в предприятието-кандидат на една или повече **технологии от Индустрия 4.0** съгласно „Видове допустими за подкрепа технологии от областта на Индустрия 4.0“ (**Приложение 18**); **И**

**2)** **интегриране[[38]](#footnote-39)** на нововъведените технологии от Индустрия 4.0 с наличните технологии в предприятието-кандидат.

Кандидатите следва да разпишат допустимата дейност в раздел „План за изпълнение/ Дейности по проекта“ от Формуляра за кандидатстване като посочат конкретно една или повече технологии от Индустрия 4.0 съгласно Приложение 18, които ще бъдат въведени по проекта, както и за всяка технология какви дълготрайни активи са предвидени за нейното въвеждане. Допълнително, в раздел „Допълнителна информация, необходима за оценка на проектното предложение“ от Формуляра за кандидатстване“ кандидатите следва да представят **обосновка**, от която да е видно как конкретните дълготрайни материални и нематериални активи по Елемент А, заложени за придобиване в бюджета на проекта (раздел „Бюджет“ от Формуляра за кандидатстване), ще доведат до въвеждане на една или повече технологии от областта на Индустрия 4.0, включени в Приложение 18. В проектното предложение кандидатите могат да заявят технологии от различните групи, посочени в Приложение 18, в зависимост от нуждите им и типа инвестиция.

Допълнително, в раздел „Допълнителна информация, необходима за оценка на проектното предложение“ от Формуляра за кандидатстване, кандидатите следва да обосноват как въвежданите нови технологии от Индустрия 4.0 **се интегрират** с наличните технологии в предприятието. Интеграцията на новите технологии следва **задължително** да води до свързването им с поне един бизнес процес[[39]](#footnote-40).

***Пример за интегрираност****: Придобиване на производствено оборудване с IoT функции, което ще бъде свързано в налична в предприятието SCADA[[40]](#footnote-41) и ще бъде наблюдавано от софтуерна система.* ***Софтуерната система следва******да обхваща различни етапи*** *от производствения процес и да* ***не*** *бъде ограничена единствено до наблюдение на съответното новопридобито оборудване (независимо дали софтуерната система е налична в предприятието или се придобива заедно с оборудването по проекта)*.

Липсата на достатъчно обоснована информация за спазването на посочените изисквания по отношение на всяка една от предвидените за въвеждане технологии от Индустрия 4.0 и свързаните с нея активи, ще бъде основание за непризнаване на разходи.

В случай, че изискванията не са спазени за **всички** предвидени за въвеждане технологии от Индустрия 4.0 и свързаните с тях активи, то това ще бъде основание за **отхвърляне** на съответното проектно предложение.

**ВАЖНО:** Всички избрани от бенефициента изпълнители за въвеждане на технологиите по Дейност 1 следва **задължително да осигурят обучение на персонала** на предприятието, ангажиран за работа с новите технологии от Индустрия 4.0.

В случай че чрез изпълнението на дейностите по проекта, кандидатът предвижда да въведе и „зелени“ технологии[[41]](#footnote-42) от Индустрия 4.0, информация за това следва да бъде представена в раздел „Допълнителна информация, необходима за оценка на проектното предложение“ от Формуляра за кандидатстване. Изпълнението на посочените изисквания ще бъде проследявано както на етап оценка на проектните предложения, така и на етап изпълнение на проектите.

След приключване на изпълнението на проекта и подаване на финалния отчет, бенефициентът следва **задължително** да предостави доказателства, удостоверяващи:

- **внедряването** в предприятието на заявените по проекта технологии от областта на Индустрия 4.0 съгласно Приложение 18[[42]](#footnote-43); и

- наличието на изградена и разписана съответна организация в дружеството[[43]](#footnote-44), във връзка с внедрените нови технологии и тяхната **интеграция** с наличните технологии в предприятието; и

- преминато **обучение** от персонала[[44]](#footnote-45), който ще използва въведените нови технологии от Индустрия 4.0; и

- въвеждането на „зелени“ технологии от Индустрия 4.0 (ако е заявено по проекта).

При неизпълнение на посочените изисквания получената безвъзмездна помощ подлежи на възстановяване, заедно със съответните законни лихви. В допълнение, по преценка на Управляващия орган, на етап верификация (междинен/финален отчет) на внедрените технологии от областта на Индустрия 4.0, външен експерт ще извърши допълнителна проверка с резултат изготвено становище във връзка с одобрение/ частично одобрение/ неодобрение на представените доказателства относно изпълнението на посочените изисквания, във връзка с внедрените нови технологии от Индустрия 4.0, вкл. необходимостта на заявените в бюджета активи за въвеждане на описаните в проекта технологии от Индустрия 4.0. На основание изготвеното становище, Управляващият орган ще процедира – одобрение/ частично одобрение/ неодобрение на отчетените дейности и заявени разходи в конкретния пакет отчетни документи. Следва да се има предвид, че придобиването на активи **не може** да бъде залагано като резултат от изпълнението на дейността.

**ВАЖНО:** По Елемент А (задължителен) кандидатите **избират ЕДИН** **измежду приложимите режими на държавна/минимална помощ**, като дейностите по настоящия Елемент А могат да бъдат изпълнявани по преценка на кандидата:

**1)** при условията и праговете за „**регионална инвестиционна помощ**“ съгласно чл. 13 и чл. 14 от Регламент (ЕС) № 651/2014 на Комисията

**ИЛИ**

**2)** при условията и праговете за **„минимална помощ“ (de minimis)** съгласно Регламент (ЕС) № 2023/2831 на Комисията.

**ЕЛЕМЕНТ Б (незадължителен):**

**Дейност 2. Повишаване на киберсигурността и поверителността на данните.**

**Повишаване на киберсигурността и поверителността на данните[[45]](#footnote-46)** може давключва дейности, свързани с:

- Въвеждане на система за защита на информацията в локална мрежа;

- Въвеждане на система за архивиране на информация;

- Въвеждане на система за управление на съхранението и споделянето на информация;

- Въвеждане и сертифициране на система за управление на сигурността на информацията съгласно изискванията на международния стандарт БДС ISO/IEC 27001.

Проектните предложения могат да включват една или повече от изброените системи.

Въведените системи за киберсигурност и поверителност на данните по Дейност 2, включени в проектното предложение, се удостоверяват посредством: протокол за въвеждане, доклад, лиценз, технически паспорт, или друг приложим документ, удостоверяващ право на собственост или право на ползване[[46]](#footnote-47) на съответната система. Ако в срока на изпълнение на проекта не бъде получен приложимият документ и/или не бъде доказано изпълнението на предвидената дейност за повишаване на киберсигурността и поверителността на данните в предприятието, извършените разходи за съответната система няма да бъдат признати.

**ВАЖНО:** Всички избрани от бенефициента изпълнители за въвеждане на системи за киберсигурност и поверителност на данни по Дейност 2 следва задължително да осигурят **обучение** на персонала на предприятието, ангажиран за работа с новите системи.

В случай че проектното предложение включва услуга за въвеждане и сертифициране на системa за управление на сигурността на информацията съгласно изискванията на международния стандарт БДС ISO/IEC 27001[[47]](#footnote-48), то задължителен краен резултат е придобиването на сертификат за въведената система за управление (СУ). Ако в срока на изпълнение на проекта не бъде получен съответния сертификат за СУ, извършените разходи за въвеждането и сертифицирането й няма да бъдат признати. Сертификатът следва да бъде издаден от орган по сертификация, акредитиран съгласно ISO/IEC/17021 или последващи версии от:

1) българския национален орган по акредитация – Изпълнителна агенция „Българска служба за акредитация, от национален орган по акредитация на друга държава-членка на ЕС, от национален орган по акредитация – страна по Споразумението за Европейско икономическо пространство и Конфедерация Швейцария или от национален орган по акредитация на държава - кандидат за пълноправно членство в ЕС, които са страна по Споразумението за взаимно признаване на Европейската организация по акредитация – EA MLA в област сертификация на системи за управление; и/или

2) орган по акредитация на друга държава – член на IAF MLA (International Accreditation Forum, Multilateral recognition Agreement).

**ВАЖНО:** В случай че кандидатът вече има въведена технология/ система/ стандарт за киберсигурност и поверителност на данните, информация за това следва да бъде представена в раздел „Допълнителна информация необходима за оценка на проектното предложение“ от Формуляра за кандидатстване. В раздел „Прикачени документи“ кандидатът следва да приложи документ/и, удостоверяващ/и въведена в предприятието технология/ система/ стандарт за киберсигурност и поверителност на данните към датата на кандидатстване като приложените документи следва да бъдат издадени от съответния изпълнител.

**Дейност 3. Въвеждане на стандарти в областта на Индустрия 4.0.**

**Консултантски услуги за въвеждане на следните стандарти в областта на Индустрия 4.0:**

- БДС EN 62264 „Интегриране на система за управление на предприятие“;

- БДС EN 61512 „Партидeн режим на управление и проверка на производствен процес“;

- БДС EN IEC 62890 „Управление на жизнения цикъл на системи и компоненти“.

Въвеждането на посочените три стандарта в областта на Индустрия 4.0 се удостоверява с разработени документи от изпълнителя на услугата като например: наръчници, процедури, спецификации, записи, схеми, диаграми, отчети от системи и други приложими документи, според спецификата на съответния стандарт и особеностите на икономическата дейност на предприятието-кандидат. Ако в срока на изпълнение на проекта не бъдат получени приложимите документи и/или не бъде доказано изпълнението на предвидената дейност за въвеждане на стандарт/и в областта на Индустрия 4.0, извършените разходи за съответния стандарт няма да бъдат признати.

**ВАЖНО:** Дейностите по Елемент Б (незадължителен) се изпълняват при условията и праговете за **„минимална помощ“ (de minimis)** съгласно Регламент (ЕС) № 2023/2831 на Комисията.

**ВАЖНО:** Кандидатите за безвъзмездна финансова помощ могат да представят проектни предложения, включващи дейност **само по Елемент А или комбинация от двата елемента**, като включването на дейност по Елемент А е задължително. Включването в проекта само на дейности по Елемент Б е недопустимо по настоящата процедура.

При описание на дейностите в раздел „План за изпълнение/ Дейности по проекта“ от Формуляра за кандидатстване, сформирането на екип по проекта, провеждането на процедура за избор на изпълнител, изборът на изпълнител и т.н. не следва да са обособени като отделни дейности, а да са част от описанието/ начина и методологията за изпълнение на посочените по-горе допустими дейности.

С оглед удостоверяване на ефективното и добросъвестно изпълнение на дейностите по проекта, Управляващият орган ще извършва проверки съгласно чл. 74 от Регламент (ЕС) № 2021/1060, вкл. може да се използват и независими експерти в областта на технологиите от Индустрия 4.0, чрез което да могат да се потвърдят отчетените по проекта резултати, вкл. и че извършените от страна на Бенефициента дейности и разходи са свързани с въвеждането на технология/и от Индустрия 4.0 съгласно Приложение 18.

### 13.2. Недопустими дейности:

Недопустими по процедурата са следните видове дейности:

* дейности, чието изпълнение е започнало[[48]](#footnote-49) преди подаване на проектното предложение;
* дейности, извършени след изтичане на крайния срок за изпълнение на дейностите по проекта;
* дейности, които вече са финансирани от други публични източници с изключение на комбинирано финансиране в две операции с финансов инструмент от публични източници;
* дейности, които не са описани във Формуляра за кандидатстване и за които не са заявени разходи в бюджета на проектното предложение;
* с цел гарантиране в максимална степен спазването на принципа за „ненанасяне на значителни вреди“[[49]](#footnote-50), по процедурата няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* дейности за придобиване на активи втора употреба;
* дейности по закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/ процеса на предоставяне на услугите, резервни части);
* дейности, свързани с наемането на ДМА;
* дейности за закупуване на стандартно компютърно оборудване и софтуер за административни нужди на предприятието-кандидат, чрез което не се въвеждат технологии от Индустрия 4.0 по Елемент А, посочени в Приложение 18 или не са свързани с дейности, попадащи в обхвата на елемент Б;
* дейности по придобиване на софтуерни системи, посочени като недопустими в Приложение 5 към Условията за кандидатстване;
* дейности за закупуване на мобилни телефони;
* дейности по извършване на строително-монтажни работи (СМР);
* дейности по извършване на реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др.;
* дейности по извършване на консултантски услуги за разработване на проектното предложение;
* дейности по извършване на консултантски, юридически и счетоводни услуги от общ характер, с изключение на допустимите дейности, попадащи в обхвата на Елемент Б;
* дейности по закупуване или наемане на транспортни средства и съоръжения[[50]](#footnote-51), вкл. придобиването на товарни автомобили за сухопътен транспорт;
* дейности по закупуване на земя и сгради;
* дейности по закриване на неконкурентоспособни въглищни мини;
* дейности по извеждането от експлоатация или изграждането на атомни електроцентрали;
* дейности по извършване на инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 16)[[51]](#footnote-52);
* дейности по производството, преработката и продажбата на тютюн и тютюневи изделия;
* дейности по извършване на инвестиции в летищна инфраструктура;
* дейности по извършване на инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* дейности по извършване на инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* дейности по извършване на инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[52]](#footnote-53) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 3.А към Декларацията за държавни/минимални помощи (Приложение 3), произтичащи от избрания режим на държавна/минимална помощ;
* всички дейности, които не са пряко свързани и необходими за въвеждане на технологии от Индустрия 4.0 и за тяхното интегриране с наличните в предприятието технологии, не са сред посочените като допустими в Условията за кандидатстване, не са свързани с кода на основната икономическа дейност на кандидата съгласно КИД-2008, и/или попадат в забранителните режими на Регламент (ЕС) № 651/2014, Регламент (ЕС) № 2023/2831 или в чл. 7 от Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд.

## 14. Категории разходи, допустими за финансиране:

При предоставяне на безвъзмездна финансова помощ по настоящата процедура ще бъдат взети под внимание само „допустимите разходи”, детайлно описани по-долу. Бюджетът на проекта представлява предварителна оценка на очакваните разходи и максимален размер на допустимите разходи.

По време на оценката на проектните предложения е възможно да бъдат установени обстоятелства, които да налагат промяна в бюджета. Възможните **корекции на бюджета не могат да доведат до увеличаване на размера или на интензитета** на безвъзмездната финансова помощ, заявени в подадените проектни предложения.

**ВАЖНО:** Във връзка със спазването на принципа на недопускане под никаква форма на реализиране на печалба от безвъзмездното финансиране, печалбата подлежи на възстановяване[[53]](#footnote-54).

### 14.1. Условия за допустимост на разходите:

За да бъдат допустими, разходите по настоящата процедура за предоставяне на безвъзмездна финансова помощ трябва да отговарят на следните условия:

**1)** Да са необходими за изпълнението на проекта и да отговарят на принципите за добро финансово управление – икономичност, ефикасност и ефективност на вложените средства.

**2)** Да бъдат извършени след датата на подаване на проектното предложение и до датата на представяне на финалния отчет за изпълнение на дейностите по проекта.

Разходооправдателните документи следва да бъдат издадени в периода на допустимост на разходите по процедурата, а именно: след датата на подаване на проектното предложение и до датата на представяне на междинния/финалния отчет по договора.

**3)** Да са в съответствие с видовете разходи, включени в административния договор за предоставяне на безвъзмездна финансова помощ.

**4)** За разходите да е налична адекватна одитна следа, включително да са спазени изискванията за съхраняване на документите за срок от 10 (десет) години от датата на предоставяне на последната помощ[[54]](#footnote-55) по схемата съгласно чл. 12 от Регламент (ЕС) № 651/2014 и чл. 6, пар. 3 от Регламент (ЕС) № 2023/2831.

**5)** Да са действително платени от бенефициента (т.е. да е платена цялата стойност на представените фактури или други първични счетоводни документи, включително стойността на ДДС), по банков път или в брой, не по-късно от датата на подаване на междинния/финалния отчет по проекта. Разходи, подкрепени с протоколи за прихващане, не се считат за допустими.

**6)** Да са отразени в счетоводната документация на бенефициента чрез отделни счетоводни аналитични сметки, съдържащи номера на АДПБФП или в отделна счетоводна система с утвърдени сметки за отчитане на разходите по договора.

**7)** Да могат да се установят и проверят, както и да бъдат подкрепени с документни доказателства, които са ясни, конкретни и актуални (оригинални разходооправдателни документи).

**8)** Да са за дейности, определени и извършени под отговорността на Управляващия орган и съгласно критериите за подбор на операции, одобрени от Комитета за наблюдение на ПКИП.

**9)** Да са за реално доставени ДМА и ДНА и извършени услуги.

**10)** Да са извършени законосъобразно съгласно приложимото право на Европейския съюз и българското законодателство.

Бюджетът във Формуляра за кандидатстване трябва да отразява допустимите разходи, които са свързани с изпълнението на проектното предложение. По настоящата процедура са недопустими разходите за възстановим ДДС във връзка с изпълнението на проекта. Недопустимите разходи за възстановим ДДС няма да се считат за собствено съфинансиране от страна на бенефициента. Относно третирането на ДДС следва да се запознаете с чл. 189, пар. 4, буква в) от Регламент (ЕС, Евратом) 2024/2509 на Европейския парламент и на Съвета от 23 септември 2024 година за финансовите правила, приложими за общия бюджет на Съюза (Финансовия регламент), Постановление № 86 от 01.06.2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 - 2027 г., както и с НФ 1/09.01.2024 г. „Указание на министъра на финансите за третиране на ДДС“ (Приложение 28 към Условията за изпълнение).

### 14.2. Допустими разходи:

Допустими по процедурата са следните видове разходи:

**ЕЛЕМЕНТ А (задължителен):**

**1) Разходи за придобиване на дълготрайни нематериални активи (ДНА)[[55]](#footnote-56)**, необходими за въвеждане на технологии от Индустрия 4.0 съгласно Приложение 18 към Условията за кандидатстване.

Софтуерните системи и приложения, включени по Елемент А, могат да бъдат въведени/ползвани като:

- готови решения, съответстващи на нуждите на предприятието;

- персонализирани решения, разработени от изпълнител в съответствие с нуждите на предприятието;

- SaaS (Software as a service)[[56]](#footnote-57), когато е приложимо.

При придобиване на специализиран софтуер посредством разработването му, следва да бъдат спазени всички авторски права и приложими лицензи. Управляващият орган ще проследява както за наличието на крайния програмен продукт, така и за наличието на програмния код и бележки към изданието (release notes).

**ВАЖНО:** По Елемент А е допустимо придобиване на софтуерни системи и приложения и чрез лиценз за определен срок и/или като SaaS (Software as a service), **само** в случай че същите са **заприходени като ДНА**. Разходите за лицензи/ SaaS са допустими за периода от датата на сключване на договора с избрания изпълнител до изтичане на крайния срок за изпълнение на проекта.

**2) Разходи за придобиване на машини, съоръжения и оборудване**, представляващи дълготрайни материални активи (ДМА)[[57]](#footnote-58) и необходими за въвеждане на технологии от Индустрия 4.0 съгласно Приложение 18.

По процедурата **не** са допустими традиционни машини и оборудване/ производствени линии и др., които не отговарят на критериите на Индустрия 4.0, тъй като не използват Индустриален интернет на нещата (IIoT), сензори за събиране на данни относно тяхното състояние, производителност и т.н., изкуствен интелект (AI) или други технологии, посочени в **Приложение 18** към Условията за кандидатстване.

Примери за допустими и недопустими активи (неизчерпателен списък) по процедурата са посочени в **Приложение 19** към Условията за кандидатстване.

**ВАЖНО:** Всички избрани изпълнители на планираните по проекта дълготрайните активи, чрез които ще се осигури въвеждане на технологиите от Индустрия 4.0, трябва **задължително** да осигурят **обучение** на персонала на предприятието, ангажиран за работа с новите технологии. Разходите за обучение на персонала, ангажиран за работа с новите технологии по проекта, са допустими само в случай, че са включени в общата стойност на съответния/те актив/и, посочен/и в раздел „Бюджет“ от Формуляра за кандидатстване. В случай че в представената оферта разходите за обучение не са включени в общата стойност на съответния/те актив/и, а са отделно остойностени, същите ще се считат за недопустими. В случай че разходите за обучение са посочени на отделен бюджетен ред, същите ще бъдат премахнати от бюджета на проекта.

Разходи за: планиране и анализ на цифровата трансформация, оценка на техническата и финансовата осъществимост на инвестицията, проектиране на необходимата за внедряване технология от Индустрия 4.0, внедряване на новата технология и интегрирането ѝ с наличните технологии в предприятието, тестване, обучение на персонала, ангажиран за работа с новата технология и др., са допустими само в случай, че са включени в общата стойност на съответния/те актив/и, посочен/и в раздел „Бюджет“ от Формуляра за кандидатстване. В случай че подобни разходи са посочени на отделен бюджетен ред, същите ще бъдат премахнати от бюджета на проекта.

**Всеки един актив (ДМА/ДНА), заявен в бюджета на проекта, следва да бъде обоснован като нужен за въвеждане на съответната технология от Приложение 18 и/или да бъде базиран на нея и/или да притежава технологията като техническа характеристика/функционалност**. Обосновка за необходимостта и връзката на придобиваните по проекта активи (ДМА/ДНА) със съответната въвеждана в предприятието една или повече технологии, както и информация за интегрирането на нововъведените технологии от Индустрия 4.0 с наличните технологии в предприятието-кандидат, следва да бъде представена в раздел „Допълнителна информация, необходима за оценка на проектното предложение“ от Формуляра за кандидатстване. В случай, че даден ДМА/ДНА, заявен в бюджета на проекта, не е обоснован като нужен за въвеждане на съответната технология и/или не е базиран на нея и/или не притежава технологията като техническа характеристика/функционалност, **разходът за него ще се счита за недопустим.**

**ВАЖНО:** В раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване кандидатите следва да отбележат за всеки от планираните за закупуване ДМА и/или ДНА за коя от въвежданите по проекта технологии съгласно Приложение 18 е необходим. В случай че предвиден за придобиване ДМА/ДНА може да въвежда повече от една технология от Индустрия 4.0, съгласно Приложение 18, в поле „Техническа спецификация на предвидените за закупуване ДМА и/или ДНА“ от Формуляра за кандидатстване, в колона „Наименование на технологията от Индустрия 4.0, която се въвежда чрез съответния актив“, следва да бъде посочена САМО ЕДНА ОТ ТЯХ КАТО ВОДЕЩА. Така определената като водеща технология ще бъде взета предвид при оценката по критерий „Въведени технологии от Индустрия 4.0 в резултат на проекта“ от техническата и финансова оценка по процедурата, съгласно Приложение 6 – „Критерии и методология за оценка на проектните предложения“.

В раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване кандидатите следва да посочат минимални технически и/или функционални характеристики на предвидените за придобиване активи (ДМА и/или ДНА), като **не е препоръчително да бъдат указвани марки, модели и други конкретни технически спецификации**, които насочват към определени производители/доставчици.

В случаите когато придобиваният ДМА и/или ДНА **е базиран на съответната технология от Индустрия 4.0 и/или я притежава като техническа характеристика/функционалност**, това обстоятелство следва да бъде посочено и **в колона „Минимални технически и/или функционални характеристики на активите“** на поле “Техническа спецификация на предвидените за закупуване ДМА и/или ДНА“ в раздел „Е-Декларации“ от Формуляра за кандидатстване, като описанието на технологията следва да кореспондира с посоченото в Приложение 18.

В случаите на придобиване на автоматизирани, поточни или друг вид производствени линии, в поле „Техническа спецификация на предвидените за закупуване ДМА и/или ДНА“, в колона „Минимални технически и/или функционални характеристики”, следва задължително да бъдат посочени (изброени) всички отделни активи **(съставни модули/компоненти)**, формиращи (включени в) линията със съответните им технически и/или функционални параметри.

В случай че общата стойност (цена) на съответен актив, заложена в бюджета на проекта, включва и разходи за **допълнителна окомплектовка** (допълнителни компоненти, елементи и др. към основния актив), посочени с отделна цена в офертата, информация за окомплектовката следва да се съдържа в колона „Минимални технически и/или функционални характеристики” на поле „Техническа спецификация на предвидените за закупуване ДМА и/или ДНА“ от Формуляра за кандидатстване.

В случаите на **придобиване на софтуер**, минималните технически и/или функционални характеристики, посочени в раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване, следва **задължително** да включват както описание на основните модули на актива, така и негови конкретни технически спецификации/параметри.

**ВАЖНО:** В случаите на **придобиване на** **системи за оптимизиране на управленските и производствените процеси и/или системи за управление на складовото стопанство, за управление на продажбите на дребно и за бизнес анализи**, минималните функционални характеристики, посочени в раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване, следва да съдържат **минималния брой допустими** по процедурата функционалности, определени като **задължителни** в **Приложение 5 – „Минимални изисквания към системи за оптимизиране на управленските и производствените процеси и системи за управление на складовото стопанство, за управление на продажбите на дребно и за бизнес анализи“**.Кандидатите по своя преценка могат да включат в поле „Техническа спецификация на предвидените за закупуване ДМА и/или ДНА“ и допълнителни функционалности/ характеристики на съответните заявени системи.

В случаите, когато и след допълнително изискване в раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване, не е посочен актив, заложен в бюджета на проекта, или не са посочени минимални технически и/или функционални характеристики на даден актив, заложен в бюджета на проекта, Оценителната комисия ще премахне разходите за съответния/те актив/и от бюджета на проектното предложение.

**ЕЛЕМЕНТ Б (незадължителен):**

**1) Разходи за повишаване на киберсигурността и поверителността на данните – до 40 000 лева (до 20 451,67 евро).**

Допустими са разходи за:

**1.1) Въвеждане на система за защита на информацията в локална мрежа;**

**1.2) Въвеждане на система за архивиране на информация;**

**1.3) Въвеждане на система за управление на съхранението и споделянето на информация;**

Системите за киберсигурност от т. 1.1) до т. 1.3) вкл., могат да бъдат въведени/ползвани като:

- готови решения, съответстващи на нуждите на предприятието;

- персонализирани услуги/ решения, разработени от изпълнител в съответствие с нуждите на предприятието;

- SaaS (Software as a service), когато е приложимо.

Системите за киберсигурност от т. 1.1) до т. 1.3) вкл., могат да бъдат придобивани и ползвани под формата на дълготрайни активи (ДМА/ДНА) и/или услуга.

Всички избрани изпълнители за въвеждане на системите за киберсигурност и поверителност на данните по т. 1.1), 1.2) и 1.3) **задължително** трябва да осигурят **обучение** на персонала на предприятието, ангажиран за работа с тях. Разходите за обучение на персонала, ангажиран за работа с новите системи за киберсигурност и поверителност на данни по проекта, са допустими само в случай, че са включени в общата стойност на съответния актив/ услуга. В случай че разходите за обучение са посочени на отделен бюджетен ред, същите ще бъдат премахнати от бюджета на проекта.

Допустими са и разходи за консултантски услуги за:

**1.4) Въвеждане и сертифициране на система за управление на сигурността на информацията съгласно изискванията на международния стандарт БДС ISO/IEC 27001**.

**2) Разходи за въвеждане на стандарти в областта на Индустрия 4.0 – до 20 000 лева (до 10 225,83 евро)**.

Допустими са разходи за консултантски услуги за въвеждане на следните стандарти[[58]](#footnote-59):

- БДС EN 62264 „Интегриране на система за управление на предприятие“

- БДС EN 61512 „Партидeн режим на управление и проверка на производствен процес“ и/или

- БДС EN IEC 62890 „Управление на жизнения цикъл на системи и компоненти“.

В случай че проектното предложение включва разходи по Елемент Б, **задължителен краен резултат** от извършването им е постигане от бенефициента на подобрена киберсигурност и/или поверителност на данните, и/или въведен/и стандарт/и в областта на Индустрия 4.0. Ако в срока на изпълнение на проекта не бъде постигнато повишаване на киберсигурността и/или поверителността на данните, и/или въвеждане на съответния/те стандарт/и в областта на Индустрия 4.0, извършените съответни разходи, няма да бъдат признати, като бенефициентът следва да възстанови предоставените му по настоящата процедура безвъзмездни средства, заедно със съответните законни лихви.

**ВАЖНО:** В случай че по Елемент А и/или Елемент Б са включени разходи за лицензи, SaaS, консултантски услуги за въвеждане на стандарти и др. под., същите са допустими САМО за периода на изпълнение на проекта.

**ВАЖНО:** Инвестицията по проекта следва да се поддържа в региона, в който се получава подкрепата, като бенефициентите се задължават да не продават, преотстъпват или отдават под наем на трети лица дълготрайните материални и нематериални активи, придобити със средства по проекта, за период от 3 (три) години от окончателното плащане по АДПБФП . В случай че по проекта са придобити лицензии/ SaaS и/или са включени услуги по Елемент Б, същите следва да се ползват/ поддържат в горепосочения период на устойчивост (3 години от окончателното плащане), като разходите за това са за сметка на бенефициентите. При неспазване на посочените изисквания се определя финансова корекция, пропорционално на периода, за който е налице неизпълнението.

Дълготрайните материални и нематериални активи, придобити със средства по проекта следва да бъдат използвани от бенефициента, да бъдат нови (неизползвани), да бъдат амортизируеми, да бъдат закупени при пазарни условия от трети страни, несвързани с бенефициента, и да бъдат включени в активите на предприятието, което получава помощта, съгласно приложимите счетоводни стандарти, както и да останат свързани с проекта, за който е предоставена помощта за срок от минимум 3 (три) години от окончателното плащане. В случаите на предоставена регионална инвестиционна помощ дълготрайните активи, придобити със средства по проекта, следва да бъдат използвани единствено в стопанския обект, който получава помощта.

При неспазване на горепосочените изисквания:

а) в случаите на предоставена регионална инвестиционна помощ за нематериални активи се дължи възстановяване на цялата безвъзмездна финансова помощ по процедурата, заедно със съответните законни лихви.

б) за всички останали случаи, извън тези по буква а), се извършва финансова корекция, пропорционално за периода, за който е налице неизпълнението.

Спазването на горепосочените изисквания ще бъде проверявано чрез извършване на проверки на място, включително и относно обстоятелствата дали съответният актив е доставен, инсталиран, тестван и пуснат в експлоатация, отговаря на техническите спецификации, използва се на определеното място за целите на проекта, и съгласно сключения административен договор, както и чрез изискване на документи за установяване на обстоятелството дали съответната услуга, ако такава е включена в проекта, се ползва/поддържа от предприятието за целите на проекта и съгласно сключения административен договор. В тази връзка, в случай че бъде сключен АДПБФП, кандидатите следва да имат предвид задължението да осигуряват постоянен достъп до местата, където ще се осъществява инвестицията, в това число и достъп до информационните системи, както и до всички документи и бази данни, свързани с финансово-техническото управление и изпълнение на проекта, съгласно чл. 77-78 от Условията за изпълнение към административни договори за предоставяне на безвъзмездна финансова помощ по програма „Конкурентоспособност и иновации в предприятията” 2021-2027. Предвид посоченото, в раздел „Основни данни“ от Формуляра за кандидатстване, кандидатите следва да посочат точния/те адрес/и на стопанския/те обект/и, където ще е мястото на изпълнение на проекта[[59]](#footnote-60).

**ВАЖНО:** Разходите за дълготрайни материални и/или нематериални активи, заложени в раздел „Бюджет“ от Формуляра за кандидатстване, следва да съответстват на пазарните цени съгласно приложените към проектното предложение индикативни оферти, като е допустимо увеличение с до 10 % от стойността на представената оферта (по-подробна информация относно изискуемите оферти е представена в т. 24 от настоящите условия).

При проверката на съответствието на цени в чуждестранна валута (съгласно представените оферти), ще се взима предвид курсът на БНБ към датата на обявяване на процедурата – 06.08.2025 г.

Оценката на допустимостта на разходите за придобиване на дълготрайни материални и нематериални активи, заложени в бюджета на проектните предложения, ще бъде извършвана съгласно стойностния праг на същественост за ДМА и ДНА, определен в счетоводната политика на кандидата, в случай че документът е представен към Формуляра за кандидатстване. Ако кандидатът не е представил счетоводна политика, стойностният праг на същественост се определя съгласно чл. 50 и чл. 51 от Закона за корпоративното подоходно облагане (ЗКПО) (700 лева).

Допустимо е придобиването на дълготрайни материални активи чрез договор за краткосрочен финансов лизинг, в който се съдържа задължението бенефициентът да закупи актива след изтичането на договора за лизинг, но не по-късно от крайния срок за изпълнение на проекта. Придобиването чрез финансов лизинг е допустимо при спазване на условията на чл. 14, пар. 6 от Регламент (ЕС) № 651/2014 и чл. 23 на Постановление № 86 от 01 юни 2023 г. за определяне на национални правила за допустимост на разходите по програмите, финансирани от Европейските фондове при споделено управление, за програмен период 2021 - 2027 г. (Постановление № 86/2023 г.) Бенефициентът може да придобие собствеността върху даден актив или чрез договор за финансов лизинг или чрез договор за покупка, при спазване и на правилата, посочени в Ръководството за изпълнение на АДПБФП по ПКИП. Окончателно плащане по договори за краткосрочен финансов лизинг се извършва след изплащане на цялата стойност към лизингодателя и прехвърляне собствеността на дадения актив от лизингодателя към бенефициента до крайната дата за изпълнение на дейностите по проекта.

Всички процентни ограничения/прагове на разходите се прилагат както на етап оценка на проектното предложение, така и на етап изпълнение на проекта. В случай на превишение на процентните ограничения, размерът на съответните разходи се преизчислява до допустимите им стойности.

**ВАЖНО:** Кандидатите за безвъзмездна финансова помощ могат да представят проектни предложения, включващи разходи **само по Елемент А или комбинация от двата елемента**, като включването на разходи по Елемент А е задължително. Включването в проекта само на разходи по Елемент Б е недопустимо по процедурата.

В случай че в резултат на извършването на даден разход ще бъдат осъществени допустима (съгласно т. 13.1 от Условията за кандидатстване) и недопустима дейност (съгласно т. 13.2 от Условията за кандидатстване) или дейност, която се осъществява в недопустими сектори (съгласно т. 11.2 на Условията за кандидатстване), то съответният недопустим разход ще бъде изцяло премахнат от бюджета на проектното предложение.

**Примерни указания за попълването на раздел „Бюджет“ от Формуляра за кандидатстване са представени в Приложение 7 към Условията за кандидатстване.**

### 14.3. Недопустими разходи:

Недопустими по процедурата са следните видове разходи:

* разходи за дейности, които са започнати[[60]](#footnote-61) и/или физически завършени или изцяло осъществени преди подаване на проектното предложение;
* разходи за дейности, извършени след изтичане на крайния срок за изпълнение на дейностите по проекта;
* разходи за дейности, които вече са финансирани от други публични източници, с изключение на комбинирано финансиране в две операции с финансов инструмент от публични източници;
* разходи, които не са посочени в бюджета на проектното предложение;
* с цел гарантиране в максимална степен спазването на принципа за „ненанасяне на значителни вреди“[[61]](#footnote-62), по процедурата няма да се подкрепят разходи за:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

* разходи за придобиване на активи втора употреба;
* разходи за закупуване и/или доставка на ресурси за производство, имащи характер на стоково-материални запаси (суровини, материали, полуобработени компоненти, консумативи за производството/ процеса на предоставяне на услугите, резервни части);
* разходи, свързани с наемането на ДМА;
* разходи за закупуване на стандартно компютърно оборудване и софтуер за административни нужди на предприятието-кандидат, чрез които не се въвеждат технологии от Индустрия 4.0 по Елемент А, посочени в Приложение 18 или не са свързани с реализиране на дейности по Елемент Б;
* разходи за закупуване на мобилни телефони;
* разходи за строително-монтажни работи (СМР);
* разходи за реклама – включително и не само публикуване на обяви в периодични издания, изработка, разпространение и излъчване на рекламни спотове (радио и телевизионни) и др.;
* разходи за консултантски услуги за разработване на проектното предложение;
* разходи за консултантски, юридически и счетоводни услуги от общ характер, с изключение на допустимите разходи, попадащи в обхвата на Елемент Б;
* разходи за закупуване или наемане на транспортни средства и съоръжения[[62]](#footnote-63), вкл. придобиването на товарни автомобили за сухопътен транспорт;
* разходи за закупуване на земя и сгради;
* разходи за застраховки на дълготрайни активи, придобити по проекта;
* разходи за принос в натура;
* разходи за възстановим ДДС;
* разходи за банкови такси и комисионни;
* загуби от обмяна на валута;
* непредвидени разходи (глоби, санкции, неустойки, лихви по търговски вземания/задължения и др.);
* разходи за закриване на неконкурентоспособни въглищни мини;
* разходи за извеждане от експлоатация или изграждането на атомни електроцентрали;
* разходи за инвестиции за постигане на намаляване на емисиите на парникови газове от дейности, посочени в Приложение I към Директива 2003/87/ЕО (Приложение 16)[[63]](#footnote-64);
* разходи за производството, преработката и продажбата на тютюн и тютюневи изделия;
* разходи за инвестиции в летищна инфраструктура;
* разходи за инвестиции за обезвреждане на отпадъците в депа за отпадъци, с изключение на инвестициите за извеждане от експлоатация, преобразуване или обезопасяване на съществуващи депа, при условие че тези инвестиции не увеличават капацитета им;
* разходи за инвестиции за увеличаване на капацитета на съоръжения за третиране на остатъчни отпадъци, с изключение на инвестициите в технологии за оползотворяване на материали остатъчни отпадъци за целите на кръговата икономика;
* разходи за инвестиции, свързани с производството, преработката, транспорта, разпространението, съхранението или изгарянето на изкопаеми горива, с изключение на: (1) замяната на отоплителни системи на твърди изкопаеми горива, а именно въглища, торф, лигнитни въглища, нефтени шисти, с газови отоплителни системи[[64]](#footnote-65) или (2) инвестиции в разширяването и промяната на предназначението, преобразуването или преоборудването на газопреносни и разпределителни мрежи, при условие че тези инвестиции подготвят мрежите за добавяне в системата на възобновяеми и нисковъглеродни газове, като водород, биометан и синтетичен газ, и позволяват заместването на инсталации за твърди изкопаеми горива;
* разходи за дейности, попадащи в обхвата на недопустимите сектори, посочени в т. 11.2 от Условията за кандидатстване, както и в Приложение 3.А към Условията за кандидатстване, произтичащи от избрания режим на държавна/минимална помощ;
* разходи за дейности, които попадат в забранителните режими на Регламент (ЕС) № 651/2014, Регламент (ЕС) № 2023/2831 или в чл. 7 от Регламент (ЕС) 2021/1058 на Европейския парламент и на Съвета от 24 юни 2021 година относно Европейския фонд за регионално развитие и относно Кохезионния фонд;
* разходи по Елемент А, които не са пряко свързани и необходими за въвеждане на технологии от Приложение 18, вкл. разходи за технологии от Приложение 18, които не се интегрират с наличните технологии в предприятието-кандидат;
* разходи за софтуерни системи, посочени като недопустими в Приложение 5 към Условията за кандидатстване;
* разходи за дейности, които не са свързани с кода на основната икономическа дейност на кандидата за 2024 г. съгласно КИД-2008 на НСИ;
* разходи за дейности, които не са описани във Формуляра за кандидатстване или за които, от представеното описание, не може да се прецени за коя дейност се отнасят или дали тази дейност е допустима;
* всички други разходи, които не са сред посочените като допустими в настоящите Условия за кандидатстване.

## 15. Допустими целеви групи:

По процедурата ще бъде приложена специфична **тематична фокусираност** в съответствие с:

**1) Мястото на регистрация (седалище) на кандидата и мястото на изпълнение на проекта:** Приоритет ще бъде даден на проекти на кандидати, които са регистрирани (имат седалище) и се изпълняват на територията на определени области в страната[[65]](#footnote-66).

**2) Националната стратегия за малките и средните предприятия 2021-2027 г. (НСМСП 2021-2027)[[66]](#footnote-67):** Основната икономическа дейност, за която е заявена подкрепа по проекта, попада в определените национални приоритетни сектори съгласно НСМСП 2021-2027 (Приложение 15), с изключение на раздел 62 „Дейности в областта на информационните технологии“ и раздел 63 „Информационни услуги“ от сектор J „Създаване и разпространение на информация и творчески продукти; далекосъобщения“.

**3) Въведени технологии за киберсигурност и поверителност на данните:** Приоритет ще бъде даден на проекти на кандидати, които са въвели в дейността си технология/стандарт за киберсигурност и поверителност на данните или са включили дейност/и по проекта за повишаване на киберсигурността и поверителността на данните в предприятието си.

## 16. Приложим режим на минимални/държавни помощи:

Помощта по настоящата процедура се счита за прозрачна, тъй като е под формата на безвъзмездна финансова помощ, и се предоставя при условията на:

**По ЕЛЕМЕНТ А (задължителен)** в зависимост от нуждите си и спецификата на предложения проект кандидатите следва **да изберат само ЕДИН от приложимите два режими на държавна/минимална помощ по Елемент А**, както следва:

**1) „Регионална инвестиционна помощ“** съгласно чл. 13 и чл. 14 от Регламент (ЕС) № 651/2014 на Комисията от 17 юни 2014 година за обявяване на някои категории помощи за съвместими с вътрешния пазар в приложение на членове 107 и 108 от Договора (OB L 187/26.06.2014)

**ИЛИ**

**2) „Минимална помощ“ (de minimis)** съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis“[[67]](#footnote-68).

**По ЕЛЕМЕНТ Б (незадължителен)** приложимият режим на помощ е:

**1) „Минимална помощ“ (de minimis)** съгласно Регламент (ЕС) № 2023/2831 на Комисията от 13 декември 2023 г. относно прилагането на членове 107 и 108 от Договора за функциониране на Европейския съюз към помощта „de minimis“.

**Допълнителна информация относно приложимите режими на държавна/минимална помощ и изискванията, произтичащи от Регламент (ЕС) № 651/2014 и Регламент (ЕС) № 2023/2831, е представена в Приложение 3.А към Условията за кандидатстване.**

**ВАЖНО:** В раздел „Финансова информация – кодове по измерения“ на Формуляра за кандидатстване кандидатът посочва приложимия/те режим/и на помощ.

**ВАЖНО:** Безвъзмездното финансиране по процедурата може да се натрупва с всякаква друга държавна/минимална помощ във връзка със същите допустими разходи, които се припокриват частично или напълно, само ако това натрупване не води до надхвърляне на най-високия интензитет на помощта или най-високия размер на помощта, приложим за тази помощ[[68]](#footnote-69). Въпреки посочената допустимост на натрупването на помощта, в случай на избран режим „регионална инвестиционна помощ” по Елемент А, най-малко 25 % от общите допустими разходи по Елемент А са съфинансирани чрез собствени средства на кандидата или със средства от външни източници, които изключват всякаква публична подкрепа (държавно подпомагане)[[69]](#footnote-70).

Данните за получени държавни/минимални помощи следва да бъдат надлежно посочени от кандидатите в Декларацията за държавни/минимални помощи (Приложение 3). Помощта се счита за получена от момента на сключване на договора за нейното предоставяне. В случай че след подаване на проектното предложение настъпи промяна по отношение на получената държавна/минимална помощ, кандидатът следва да уведоми писмено УО и да изпрати нова Декларация за държавни/минимални помощи (Приложение 3), с попълнени актуални данни в нея, в срок от 5 (пет) работни дни чрез модул „Комуникация с УО“ в ИСУН, раздел „Европейски фондове при споделено управление (2021-2027)“.

При определяне дали е спазен максимално допустимият размер и съответно интензитет на помощта съгласно т. 9 и т. 10 от настоящите Условия за кандидатстване, ще се взема предвид както размера на държавната/минималната помощ, за която се кандидатства, така и общият размер на вече получена държавна/минимална помощ за дейности, проект или предприятие (извън тези, за които се кандидатства), независимо от това дали тази подкрепа е финансирана от местни, регионални, национални или общностни източници.

Допълнително, кандидатите нямат право да подават проектно предложения по процедурата за вече реализирани дейности или такива, финансирани по друг проект, програма или каквато и да е друга финансова схема, произлизаща от националния бюджет, бюджета на Общността или друга донорска програма.

**ВАЖНО:** Нарушението на което и да е условие на Регламент (ЕС) № 651/2014, води до възстановяване на цялата финансова помощ по процедурата, заедно със съответните законни лихви.

Съгласно чл. 38 от Закона за държавните помощи (ЗДП) възстановяването на неправомерна и несъвместима държавна помощ или на неправилно използвана държавна помощ се извършва въз основа на решение на Европейската комисия с разпореждане за възстановяване и влязъл в сила акт за установяване на публично вземане, когато това е приложимо. Съгласно чл. 37 от ЗДП неправомерно получената минимална помощ представлява публично вземане, което се установява от администратора на помощ чрез издаване на акт за установяване на публичното вземане по реда на Административнопроцесуалния кодекс. Вземанията подлежат на събиране по реда на Данъчно-осигурителния процесуален кодекс (ДОПК) от органите на Националната агенция за приходите.

Възстановяването на недължимо платените и надплатените суми, както и на неправомерно получените или неправомерно усвоени средства, ще се извършва в съответствие с установения ред, съгласно действащите нормативни актове за плащане, верификация и счетоводно отчитане на разходите към момента на изпълнение на АДПБФП с бенефициентите.

След публикуване на настоящите Условия за кандидатстване не са допустими изменения, които могат да повлияят на съответствието на настоящата процедура с изискванията на Регламент (ЕС) № 651/2014 на Комисията или на Регламент (ЕС) № 2023/2831 на Комисията.

## 17. Хоризонтални политики:

По настоящата процедура следва да е налице съответствие на проектните предложения със следните хоризонтални принципи, заложени в чл. 9 на Регламент (ЕС) 2021/1060 на Европейския парламент и на Съвета:

- зачитането на основните права и спазването на Хартата на основните права на Европейския съюз[[70]](#footnote-71);

- равенството между мъжете и жените, интегрирането на принципа на равенство между половете и отчитането на социалните аспекти на пола;

- недопускане на всякаква дискриминация, основана на пол, расов или етнически произход, религия или вероизповедание, увреждане, възраст или сексуална ориентация;

- достъпност за хората с увреждания (вкл. спазване правата и принципите, залегнали в Конвенцията на ООН за правата на хората с увреждания[[71]](#footnote-72));

- целта за насърчаване на устойчивото развитие, посочена в член 11 от ДФЕС, като се отчитат целите на ООН за устойчиво развитие, Парижкото споразумение и принципа за „ненанасяне на значителни вреди“.

**Принципът за „ненанасяне на значителни вреди“** изисква проектните предложения по настоящата процедура да НЕ водят до значителни вреди за следните **шест екологични цели**:

1) смекчаване на изменението на климата;

2) адаптиране към изменението на климата;

3) устойчиво използване и опазване на водните и морските ресурси;

4) преход към кръгова икономика;

5) предотвратяване и контрол на замърсяването;

6) защита и възстановяване на биологичното разнообразие и екосистемите.

Допълнително, с цел гарантиране в максимална степен на спазването на принципа за „ненанасяне на значителни вреди“, няма да се подкрепят:

i) дейностите и активите, свързани с изкопаеми горива, включително използване надолу по веригата;

ii) дейностите и активите по схемата на ЕС за търговия с емисии;

iii) дейностите и активите, свързани със сметища, инсталации за изгаряне на отпадъци и заводи за механично-биологично третиране;

iv) дейностите и активите, при които дългосрочното обезвреждане на отпадъци може да причини вреда на околната среда.

Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 17 към Условията за кандидатстване.

**ВАЖНО:** Спазването на заложените хоризонтални принципи ще се проследява, както следва:

- при подаване на проектното предложение, кандидатите декларират съответните обстоятелства в Декларацията при кандидатстване (Приложение 2);

- в края на изпълнението на проекта бенефициентите следва задължително да представят информация във финалния отчет относно осигуреното съответствие на проекта с принципите по тази точка.

## 18. Минимален и максимален срок за изпълнение на проекта (ако е приложимо):

Продължителността на изпълнение на всеки проект не следва да надвишава **15 (петнадесет) месеца**, считано от датата на влизане в сила на административния договор за предоставяне на безвъзмездна финансова помощ.

## 19. Ред за оценяване на концепциите за проектни предложения:

Неприложимо.

## 20. Критерии и методика за оценка на концепциите за проектни предложения:

Неприложимо.

## 21. Ред за оценяване на проектните предложения:

Подборът на проектни предложения по настоящата процедура ще се основава на принципа на финансиране, основано на нуждите – съответствие с основните предизвикателства пред бизнеса/икономиката, идентифицирани в Споразумението за партньорство, стратегията на ПКИП 2021-2027 и приложимите стратегически документи.

Оценката и класирането на проектните предложения по настоящата процедура се извършват от Оценителна комисия, определена с акт на Ръководителя на УО. Всички проектни предложения, подадени в срок, се оценяват в съответствие с Критериите и методологията за оценка на проектните предложения по процедурата, посочени в т. 22 от настоящите Условия за кандидатстване и в Приложение 6. Не се допуска въвеждането на допълнителни критерии за оценка или изменение на критериите по време на провеждането на процедурата по оценка на постъпилите проектни предложения с изключение на случаите по чл. 26, ал. 7 от ЗУСЕФСУ.

Оценката на проектните предложения включва:

**Етап 1:** Оценка на административното съответствие и допустимостта;

**Етап 2:** Техническа и финансова оценка.

### 21.1. Оценка на административното съответствие и допустимостта:

В процеса на оценка на административното съответствие и допустимостта на проектните предложения по процедурата, ще бъде проверявано дали:

- проектното предложение се отнася за обявената процедура за подбор на проекти;

- налице са всички документи, представени и попълнени съгласно изискванията, посочени в т. 24 от настоящите Условия за кандидатстване;

- въз основа на Формуляра за кандидатстване и представените документи е налице съответствие на кандидатите и проектните дейности с критериите за допустимост, посочени в Условията за кандидатстване.

Когато при извършване на гореописаната проверката се установи липса на документи и/или друга нередовност, оценителната комисия изпраща на кандидата **уведомление за установените нередовности** и определя разумен срок за тяхното отстраняване, който не може да бъде по-кратък от една седмица. Уведомлението съдържа и информация, че неотстраняването на нередовностите в срок може да доведе до прекратяване на производството по отношение на кандидата. Отстраняването на нередовностите не може да води до подобряване на качеството на проектното предложение.

Исканията за представяне на допълнителни документи и разяснения ще се изпращат през ИСУН чрез електронния профил на кандидата като кандидатът ще бъде известяван за посоченото електронно чрез електронния адрес, асоцииран към неговия профил. Независимо от посочената функционалност, с която разполага системата ИСУН кандидатът следва да има ангажимент да проверява профила си в ИСУН ежедневно. В тази връзка, е необходимо кандидатите да разполагат винаги с достъп до електронния адрес, към който е асоцииран профила в ИСУН. За дата на получаване на искането за документи/информация се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. Подавайки електронно проектно предложение, кандидатът се съгласява комуникацията по време на оценката да става единствено посредством ИСУН, в профила от който е подадено предложението. Съобщенията, получени на електронната поща, посочена от кандидата, не са част от кореспонденцията по повод на и във връзка с процеса по оценка. Отговорност на кандидата е да проверява регулярно по своя инициатива профила си в ИСУН за наличието на съобщения, отправени към него по повод и във връзка с производството по предоставяне на безвъзмездна финансова помощ. Кандидатът представя допълнителните разяснения и/или документи по електронен път чрез ИСУН.

В случаите, когато кандидатът и след допълнително изискване не е представил или не е представил съгласно изискванията оферта за нито един от активите, заложени в бюджета, проектното предложение **се отхвърля**.

Само проектни предложения, преминали успешно оценка на административното съответствие и допустимостта, подлежат на техническа и финансова оценка.

След приключване на оценката на административното съответствие и допустимостта, на интернет страницата на МИР ([https://www.mig.government.bg](https://www.mig.government.bg/)) и в ИСУН се публикува **списък на проектните предложения, които не се допускат до техническа и финансова оценка**, като се посочват и основанията за недопускане. За недопускането на всеки от кандидатите, включени в списъка, се съобщава само и единствено чрез ИСУН чрез модул „Комуникация“. Този начин на уведомяване е предвиден в чл. 27, ал. 2, изречение първо от Наредбата за определяне на условията, реда и механизма за функциониране на Информационната система за управление и наблюдение на средствата от Европейските фондове при споделено управление (ИСУН) и за провеждане на производства пред управляващите органи посредством ИСУН (приета с ПМС № 243 от 20.09.2016 г., обн., ДВ, бр. 76 от 30.09.2016 г, посл. изм. ДВ. бр. 64 от 30.07.2024 г.). За дата на получаване на съобщението от кандидата се счита датата на изпращането му чрез ИСУН, независимо дали е получено уведомление на електронния адрес, асоцииран към профила на кандидата. УО не носи отговорност, ако кандидатите не получават уведомления за кореспонденцията с УО. Кандидатите, чиито проектни предложения са включени в списъка, могат да подадат писмени възражения пред Ръководителя на УО в едноседмичен срок от съобщаването посредством ИСУН. Към възражението не могат да се представят нови документи, които не са били част от първоначално представеното проектно предложение и/или не са допълнени по реда на т. 24 от настоящите Условия за кандидатстване. Ръководителят на УО се произнася по основателността на възражението в едноседмичен срок от неговото получаване като може да върне проектното предложение за техническа и финансова оценка или да прекрати производството по отношение на съответния кандидат.

**ВАЖНО:** УО няма да разглежда повторни и/или допълнителни възражения от кандидатите, включени в списъка на проектните предложения, които не се допускат до техническа и финансова оценка, както и изпратени след срока по чл. 34, ал. 3 от ЗУСЕФСУ и чл. 19, ал. 4 от ПМС № 23/2023 г.

### 21.2. Техническа и финансова оценка:

Техническата и финансова оценка се извършва само за проектните предложения, които са преминали успешно оценка на административното съответствие и допустимостта.

Критериите за техническа и финансова оценка на проектните предложения са обособени в раздели и подраздели, както е указано в Таблицата с критериите за техническа и финансова оценка, по-долу. Критериите за техническа и финансова оценка на проектните предложения по процедурата са изчерпателно изброени в Приложение 6 към Условията за кандидатстване.

Техническата оценка и финансовата оценка на проектните предложения включва и проверка и оценка на реалистичността, ефективността и допустимостта на всички предвидени дейности и разходи.

В процеса на техническа и финансова оценка Оценителната комисия може да извърши **корекции в бюджета** на проектното предложение, в случай че установи:

- наличие на недопустими дейности и/или разходи;

- несъответствие между предвидените дейности и видовете заложени разходи;

- дублиране на разходи;

- неспазване на заложените в Условията за кандидатстване правила или ограничения по отношение на заложени процентни съотношения/прагове на разходи;

- несъответствие с правилата за държавните или минималните помощи или друг вид несъответствие.

Следва да се има предвид, че промените в бюджета **не могат** да доведат до:

- увеличаване на размера или на интензитета на безвъзмездната финансова помощ, заявени в подаденото проектно предложение;

- невъзможност за изпълнение на целите на проекта или на проектните дейности;

- подобряване на качеството на проектното предложение и нарушаване на принципите по чл. 29, ал. 1, т. 1 и 2 от ЗУСЕФСУ.

В интерес на кандидата е да планира дейности и да представи бюджет, реалистични и ефективни от гледна точка на целта на проекта и планираните разходи.

В случай че по време на техническата и финансова оценка се установи надвишаване на интензитета на безвъзмездната финансова помощ и/или максималния размер на безвъзмездната финансова помощ и/или друг вид ограничения, определени в настоящите Условия за кандидатстване, Оценителната комисия служебно го **намалява** до максимално допустимия интензитет и/или размер.

По време на техническата и финансова оценка предложените в бюджета на проекта индикативни цени за инвестиции в дълготрайни активи ще подлежат на проверка от страна на Оценителната комисия по отношение на тяхната реалистичност спрямо посочените цени в приложените оферти.

В случай че по време на техническата и финансова оценка се установи наличие на недопустим разход или на разход, който не е обоснован във Формуляра за кандидатстване, или на разход, който не е съпоставим с пазарните цени за аналогични активи (съгласно представената оферта), Оценителната комисия служебно премахва/коригира съответния разход от бюджета на проекта.

Ако служебно бъдат премахнати всички заявени разходи от бюджета на проекта **или** всички заявени разходи по Елемент А от бюджета, **или** вследствие на корекциите в бюджета, общият размер на безвъзмездното финансиране е по-нисък от 150 000 лева (76 693,78 евро), проектното предложение ще получи „0“ точки по критерий „Реалистичност на разходите по проекта“ на техническата и финансова оценка и **ще се отхвърли**.

Корекциите в бюджета са финалният етап от техническата и финансова оценка на проектните предложения. Корекции в бюджета при несъответствие между предвидените дейности и видовете заложени разходи, както и в случай на дублиране на разходи, ще се извършва след като се изиска допълнителна пояснителна информация от кандидата, като срокът за представянето ѝ е не по-кратък от 3 (три) работни дни.

Извън тази проверка е възможно да бъдат установени и други обстоятелства, които да изискват **допълнителна пояснителна информация или документи** от кандидатите относно декларираните обстоятелства и представените документи, съгласно т. 24 от Условията за кандидатстване. Тази възможност не може да води до подобряване на качеството на проектното предложение и до нарушаване на принципите по чл. 29, ал. 1 от ЗУСЕФСУ. Допълнителни разяснения и документи от кандидатите могат да бъдат изискани като за целта ще бъде предоставян срок не по-кратък от **една седмица** от датата на получаване на искането за предоставяне на допълнителни разяснения/документи.

Допълнителна информация може да бъде предоставена само по искане на оценителната комисия като информацията не следва да съдържа елементи, водещи до подобряване на първоначалното проектно предложение. При непредставяне на изисканата допълнителна информация или разяснения в срок, проектното предложение може да бъде отхвърлено само и единствено на това основание или съответно да получи по-малък брой точки. Всяка информация, предоставена извън официално изисканата от Оценителната комисия, няма да бъде вземана под внимание.

Техническият процес свързан с представянето на допълнителна информация/документи е описан в Ръководството за потребителя за модул “Е-кандидатстване” в раздел „Ръководство за работа със системата“ в публичния модул на ИСУН[[72]](#footnote-73).

## 22. Критерии и методика за оценка на проектните предложения[[73]](#footnote-74):

|  |  |
| --- | --- |
| **I.** **Ефект от изпълнението на проекта:** | **40** |
| 1. Въведени технологии от Индустрия 4.0 в резултат на проекта | 20 |
| 2. Автоматизирани[[74]](#footnote-75)/дигитализирани[[75]](#footnote-76) процеси в предприятието-кандидат в резултат на проекта | 15 |
| 3. Въвеждане на „зелени“[[76]](#footnote-77) технологии от Индустрия 4.0 | 5 |
| **II. Финансова стабилност на кандидата:** | **36** |
| 1. Претеглен коефициент на рентабилност на EBITDA за 2022 г., 2023 г. и 2024 г. | 10 |
| 2. Съпоставимост между претеглената стойност на EBITDA за 2022 г., 2023 г. и 2024 г. и стойността на общите допустими разходи по проекта | 10 |
| 3. Претеглен коефициент на брутна добавена стойност за 2022 г., 2023 г. и 2024 г. | 10 |
| 4. Претеглен коефициент на приходите от износ за 2022 г., 2023 г. и 2024 г. | 6 |
| **III. Приоритизиране на проекти:** | **19** |
| 1. Регионална приоритизация на проектите според мястото на изпълнение | 7 |
| 2. Приоритизация съгласно Националната стратегия за малките и средните предприятия 2021-2027 г. | 6 |
| 3. Въведени технологии за киберсигурност и поверителност на данните[[77]](#footnote-78) | 6 |
| **IV. Бюджет на проекта** | **5** |
| 1. Бюджет на проекта. | 5 |
| **Общ брой точки:** | **100** |

**Подробна информация за начина на попълване на Формуляра за кандидатстване е представена в Примерните указания за попълването му – Приложение 7.**

**ВАЖНО:** Проектните предложения, получили **минимум 35 точки** на етап „Техническа и финансова оценка”, се класират в низходящ ред съобразно получената оценка, като се изготвят отделни списъци за класиране в зависимост от региона, групите сектори на икономическа дейност и категорията на предприятието-кандидат. За финансиране се предлагат всички или част от проектите по реда на класирането им до изчерпване на бюджета на процедурата, посочен в т. 8 от Условията за кандидатстване. Техническата и финансовата оценка на проектните предложения се извършват чрез директно въвеждане на класирането и мотивите за него в ИСУН.

Проектни предложения, които са получили **по-малко от 35 точки** по критериите за техническа и финансова оценка, **се отхвърлят**.

В случай че дадено проектно предложение получи **„0“ точки** по критерий „Бюджет на проекта“, проектното предложение **се отхвърля**.

За проектни предложения, които са получили еднакъв средноаритметичен брой точки на етап „Техническа и финансова оценка“, класирането ще се извърши съобразно получения брой точки по следните критерии: I.1, I.2, I.3, II.1, II.2, II.3, II.4, III.1, III.2 и III.3. В случай на равенство по всички гореизброени критерии, проектните предложения ще бъдат класирани по реда на подаването им в ИСУН.

**Решение за отхвърляне** на дадено проектно предложение ще бъде взимано на следните основания:

- Предложението е непълно или не отговаря в други отношения на поставените условия за административно съответствие;

- Кандидатът не отговаря на условията за допустимост;

- Проектът не отговаря на условията за допустимост;

- Проектът не покрива критериите за качество (не покрива минималния брой точки по критериите за техническа и финансова оценка);

- Не са спазени други критерии, посочени в Условията за кандидатстване;

- Кандидатите са представили невярна информация с цел получаване на безвъзмездна помощ по настоящата процедура или не са представили изискваната задължителна според Условията за кандидатстване информация.

## 23. Начин на подаване на проектните предложения/концепциите за проектни предложения:

Подаването на проектното предложение по настоящата процедура се извършва изцяло по електронен път чрез попълване на уеб базиран формуляр за кандидатстване и подаване на формуляра и придружителните документи чрез ИСУН, **раздел „Европейски фондове при споделено управление (2021-2027)“**, единствено с използването на валиден Квалифициран електронен подпис (КЕП), издаден от доставчик на квалифицирани електронни удостоверителни услуги по смисъла на чл. 3, параграф 20) от Регламент (ЕС) № 910/2014, чрез модула „Е-кандидатстване“ на следния интернет адрес: <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>

Подготовката и подаването на проектното предложение в ИСУН се извършва по следния начин: Кандидатът влиза в ИСУН, раздел „Европейски фондове при споделено управление (2021-2027)” след регистрация чрез имейл и парола, избира настоящата процедура за кандидатстване от „Отворени процедури“ и създава ново проектно предложение. Проектното предложение по настоящата процедура се изготвя от кандидата съгласно инструкциите на УО, дадени в Примерните указания за попълване на електронен Формуляр за кандидатстване (Приложение 7).

**Изискващите се съгласно т. 24 от Условията за кандидатстване придружителни документи** към формуляра за кандидатстване също **се подават изцяло електронно**. Всички документи се представят на български език без корекции. Документ, чийто оригинал е на чужд език, се представя и в превод на български език.

**ВАЖНО:** Проектното предложение се подава електронно чрез ИСУН като се подписва с валиден КЕП към датата на кандидатстване от лице, което е **официален представляващ** на кандидата и е вписан като такъв в Търговски регистър и регистър на ЮЛНЦ[[78]](#footnote-79), **или упълномощено от него лице**. В случаите, когато кандидатът се представлява **само заедно** от няколко физически лица, проектното предложение се подписва от всяко от тях при подаването.

При упълномощаване следва да се прикачи в ИСУН изрично пълномощно – попълнено по образец (Приложение 1), подписано на хартия или с КЕП от официалния представител на кандидата и сканирано, а в случай че кандидатът се представлява **само заедно** от няколко физически лица, изричното пълномощно се подписва на хартия или с КЕП от всички от тях, сканира се и се прикачва в ИСУН.

В случай на подаване на проектно предложение от пълномощник, КЕП, с който се подписва Формуляра за кандидатстване, следва да бъде с титуляр и автор упълномощеното физическо лице, а в случай на упълномощаване на юридическо лице – КЕП следва да бъде с титуляр упълномощеното юридическо лице и автор – официалният представляващ на упълномощеното юридическо лице.

Проектното предложение е препоръчително да **се подава винаги от профила на кандидата**, не от друг профил, тъй като впоследствие ще бъде използван именно този профил за комуникация с УО на ПКИП и за отстраняване на нередовности във връзка с подаденото проектно предложение, установени по време на оценителния процес, както и при сключването на договор в случай на одобрение на проекта. По тази причина промени на посочения профил (вкл. промяна на имейл адреса, асоцииран към съответния профил) **не са препоръчителни**.

До приключването на работата на Оценителната комисия кандидатът има възможност да оттегли своето проектно предложение като подаде писмено искане пред УО, подписано от официалния представляващ кандидата съгласно Търговския регистър и регистъра на ЮЛНЦ, като в този случай Оценителната комисия не разглежда оттегленото предложение.

Моля, обърнете внимание, че само Формулярът за кандидатстване и изискуемите на етап кандидатстване документи ще бъдат оценявани. Затова изключително важно е тези документи да съдържат цялата необходима информация в пълнота.

Кандидатът носи отговорност за пълнотата и верността на представената в проектното предложението информация, вкл. финансовата.

## 24. Списък на документите, които се подават на етап кандидатстване:

Кандидатите по процедурата за безвъзмездна финансова помощ следва да представят към Формуляра за кандидатстване по изцяло електронен път чрез ИСУН следните документи:

**а) Изрично пълномощно за подаване на проектното предложение –** попълнено по образец (Приложение 1), с което се упълномощава **титуляра на валиден КЕП**, с който ще се подаде проекта.

Документът не е задължителен, а се изисква само в случай, че кандидатите желаят да упълномощят лице, което не е официален представител на предприятието-кандидат, да подаде проектното предложение с валиден КЕП.

Изричното пълномощно се попълва по образец (Приложение 1) и се подписва (на хартия или с валиден КЕП) от официалния представител на кандидата, а в случай че кандидатът се представлява САМО ЗАЕДНО от няколко физически лица, попълват се данните и изричното пълномощно се подписва от ВСИЧКИ от тях, и се прикачва в раздел „Прикачени документи” от Формуляра за кандидатстване в ИСУН.

**б)** **Декларация при кандидатстване** – попълнена по образец (Приложение 2).

**ВАЖНО:** Декларацията по **буква б)** се попълва и подписва от ВСИЧКИ лица, които са официални представляващи на кандидата и са вписани като такива в Търговски регистър и регистър на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин.

**в) Декларация за държавни/минимални помощи** – попълнена по образец (Приложение 3), и свързаните с нея приложения.

**Приложение 3.1** към декларацията следва да се представи САМО от кандидати, които са **заявили разходи по режим „регионална инвестиционна помощ“** по Елемент А **и** са получавали държавна/минимална помощ (без ограничение в периода назад), **И/ИЛИ** кандидатът и/или някое от предприятията, с които той формира „група предприятия“[[79]](#footnote-80), е започнало работа по първоначални инвестиции в рамките на същия регион от ниво NUTS-3 (т.е. в същата административна област) през последните три години към планираната дата на започване на работа по настоящия проект[[80]](#footnote-81) и посочената първоначална инвестиция е финансирана с публични средства под формата на регионална помощ или друг вид държавна помощ.

**Приложение 3.2** към декларацията следва да се представи САМО от кандидати, които са **заявили разходи по режим „минимална помощ“ (de minimis)** (независимо дали по Елемент А или по Елемент Б) **И/ИЛИ** кандидатът и/или предприятията, с които той образува „едно и също предприятие”[[81]](#footnote-82), е/са получавали друга минимална помощ на територията на Република България за период от три предходни години.

В случай че кандидатът не е представил Приложение 3.1 и/или Приложение 3.2 към декларацията, се приема, че същото/ите са неприложими, и няма да бъдат допълнително изисквани от оценителната комисия.

**ВАЖНО:** В случай че след подаване на проектното предложение **настъпи промяна по отношение на получената държавна/минимална помощ** от кандидата, същият следва да уведоми писмено УО и да изпрати нова Декларация за държавни/минимални помощи (Приложение 3), с попълнени актуални данни в нея, в срок от 5 (пет) работни дни посредством модул „Комуникация с УО“ в ИСУН. Новата декларация се попълва и подписва с КЕП от официален представляващ на кандидата и вписан като такъв в Търговски регистър и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с КЕП от ВСЯКО от тях.

**г)** **Декларация за обстоятелствата по чл. 3 и чл. 4 от Закона за малките и средните предприятия** – попълнена по образец (Приложение 4).

В случай че кандидатът има САМО един официален представляващ, вписан в Търговски регистър и регистър на ЮЛНЦ, и проектното предложение се подава с негов валиден КЕП, **декларациите по букви б), в) и г)** НЕ са изискуеми за прилагане в раздел „Прикачени документи“ от Формуляра за кандидатстване, в случай че релевантната информация е попълнена и декларирана от кандидата в раздел „E-ДЕКЛАРАЦИИ“ от Формуляра.

**Декларациите по букви б), в) и г)** са изискуеми за прилагане в раздел „Прикачени документи“ от Формуляра за кандидатстване, в случаите когато:

- предприятието-кандидат има двама или повече официални представляващи, вписани в Търговски регистър и регистър на ЮЛНЦ (вкл. прокурист/и, ако е приложимо), независимо дали представляват предприятието-кандидат заедно и/или поотделно, и/или по друг начин, а Формулярът за кандидатстване се подава с КЕП само от единия от тях: в този случай **декларацията по буква б)** се попълва, датира и подписва от ВСИЧКИ представляващи (независимо дали представляват кандидата заедно и/или поотделно), които не са подписали с КЕП Формуляра за кандидатстване, след което се прилага в раздел „Прикачени документи“ от Формуляра.

- предприятието-кандидат се представлява САМО ЗАЕДНО от няколко физически лица, вписани в Търговски регистър и регистър на ЮЛНЦ (вкл. прокурист/и, ако е приложимо), а Формулярът за кандидатстване се подава с КЕП само от единия от тях: в този случай **декларациите по букви в) и г)** се попълват, датират и подписват от ВСИЧКИ представляващи, които не са подписали с КЕП Формуляра за кандидатстване, след което се прилагат в раздел „Прикачени документи“ от Формуляра.

- Формулярът за кандидатстване се подава **с КЕП от упълномощено лице**: в този случай **декларацията по буква б)** се попълва, датира и подписва от ВСИЧКИ лица, които са официални представляващи на кандидата и са вписани като такива в Търговски регистър и регистър на ЮЛНЦ (вкл. прокурист/и, ако е приложимо) и се прилага в раздел „Прикачени документи“ от Формуляра. При подаване на Формуляра за кандидатстване с КЕП от упълномощено лице, **декларациите по букви в) и г)** се попълват, датират и подписват от официален представляващ на кандидата, а ако предприятието се представлява САМО заедно от няколко физически лица - **декларациите по букви в) и г)** се попълват, датират и подписват от всички тях, след което се прилагат в раздел „Прикачени документи“ от Формуляра.

**ВАЖНО:** Информацията, декларирана в раздел „Е-декларации“ от Формуляра за кандидатстване трябва да бъде **идентична** с тази, посочена в декларациите по букви б), в) и г), в случай че същите е необходимо да се представят в раздел „Прикачени документи“ от Формуляра.

**ВАЖНО**: Моля, запознайте се с Указанията за подписване на Формуляра за кандидатстване и приложимите документи, представени в Приложение 9.

Допустим е един от следните **два варианта на подписване на пълномощното по буква а)** (ако е приложимо) **и декларациите по букви б), в) и г)** при прилагането им в раздел „Прикачени документи“ от Формуляра за кандидатстване:

**- Вариант 1:** Документите се попълват по образец, датират се и се подписват **на хартиен носител** от съответните лица, официално представляващи кандидата и вписани в Търговски регистър и регистър на ЮЛНЦ (вкл. прокурист/и, ако е приложимо), след което документите по букви а), б), в) и г) се сканират и се прикачват в раздел „Прикачени документи“ от Формуляра за кандидатстване.

**- Вариант 2:** Документите се попълват и **подписват с валиден КЕП** от съответните лица, официално представляващи кандидата (вкл. прокурист/и, ако е приложимо), вписани в Търговски регистър и регистър на ЮЛНЦ и се прикачват в раздел „Прикачени документи“ от Формуляра за кандидатстване. В случай че е възприет подход на подписване на документите с КЕП, то е препоръчително **подписването да е чрез attached signature – файл и подпис в един документ (подписът да се съдържа в документа).**

**ВАЖНО:** Лицето/ата, официално представляващо/и кандидата, **няма/т право да упълномощава/т други лица да подписват декларациите по букви б), в) и г)**, тъй като с тях се декларират данни, които деклараторът/ите декларира/т в лично качество или съответно данни за представляваното от него/тях юридическо лице, като за верността им се носи наказателна отговорност, която също е лична.

**д) Оферта за всяка отделна инвестиция в активи (ДМА и ДНА), с предложена цена[[82]](#footnote-83).**

Документите по **буква д)** са необходими с оглед определяне на реалистичността на предвидените разходи за придобиване на **ДМА и ДНА по Елемент А и по Елемент Б**. Към Формуляра за кандидатстване следва да се представи **една оферта** за всяка отделна инвестиция в активи с предложена цена. В случаите на придобиване на софтуер се представя една оферта, която следва задължително да включва както описание на основните модули на актива, така и негови конкретни технически спецификации/параметри.

**ВАЖНО:** Документите по **буква д)** трябва **задължително** да съдържат информация за: наименование на оферента, технически и/или функционални характеристики на актива, съответстващи на минималните технически и/или функционални характеристики, посочени в раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване, цена на актива и вид на валутата. Допълнително от представената оферта следва да е видно лицето, което я е издало от името на оферента, като напр. име, подпис, електронен подпис или разпечатка на електронно съобщение, с което офертата е получена, която също следва да е прикачена в ИСУН.

**ВАЖНО:** Не следва да бъдат представяни оферти от лица и/или предприятия, които са пряко или косвено свързани както помежду си, така и с кандидата по смисъла на § 1 от Допълнителните разпоредби на Търговския закон, и/или които са в конфликт на интереси с него по смисъла на чл. 61 от Регламент (ЕС, Евратом) 2024/2509 на Европейския парламент и на Съвета. За да удостоверят посоченото, кандидатите следва да декларират обстоятелството в Декларацията при кандидатстване (Приложение 2).

В случаите, когато и след допълнително изискване кандидатът не представи оферта или представената оферта не съдържа всички изискуеми реквизити, или техническите/функционални параметри в офертата не съответстват на минималните технически и/или функционални характеристики, посочени в раздел „Е-Декларации“, поле „Техническа спецификация на предвидените за закупуване ДМА и/или ДНА“ от Формуляра за кандидатстване, Оценителната комисия ще премахне от бюджета на проекта разходите за съответния/те актив/и, за които се отнася офертата.

**е) Счетоводна политика на кандидата[[83]](#footnote-84)**, изготвена съгласно приложимите счетоводни стандарти, от която да е виден определения стойностен праг на същественост на ДМА и ДНА (ако е приложимо).

В случай че счетоводната политика не е представена към Формуляра за кандидатстване, същата няма да бъде допълнително изисквана от кандидатите. Непредставянето на счетоводна политика няма да доведе до отхвърляне на проектното предложение, като в този случай оценката на допустимостта на разходите за ДМА и ДНА ще бъде извършена съгласно стойностния праг на същественост, определен в чл. 50 и чл. 51 от ЗКПО (т.е. 700 лева).

**ж) Анкета за оценка на цифровата зрялост на МСП** (инструмента Open DMAT на Европейската комисия), публикуван на следния интернет адрес – <https://european-digital-innovation-hubs.ec.europa.eu/bg/open-dma>.

Кандидатите трябва да попълнят **на български език** Анкета за оценка на цифровата зрялост на МСП (Open DMAT), налична на горецитирания интернет адрес. След попълване на анкетата, резултатът се изтегля във формат pdf (избира се синия бутон с надпис „изтегляне във формат pdf“), принтира се на хартия в цялост и **на първата страница на анкетата**, съдържаща информация за степента на зрялост на цифровите технологии (% и ниво), следва да се посочи:

- наименование, правна форма и ЕИК на предприятието-кандидат; и

- три имена на официален представляващ на кандидата и вписан като такъв в Търговски регистър и регистър на ЮЛНЦ и се полага негов подпис[[84]](#footnote-85).

Анкетата се попълва и генерира във формат pdf **с дата след обявяване на процедурата** като информацията в нея следва да отразява текущото състояние на кандидата към посочения период.

**з)** **Документи, удостоверяващи въведена в предприятието технология за киберсигурност и поверителност на данните към датата на кандидатстване** (ако е приложимо) -протокол за въвеждане, доклад, лиценз, технически паспорт или друг приложим документ, издаден от изпълнителя и удостоверяващ право на собственост или право на ползване[[85]](#footnote-86) на съответната система.

В случай, че кандидатът има въведена система за управление на сигурността на информацията съгласно изискванията на международния стандарт БДС ISO/IEC 27001, следва да приложи сертификат, издаден от орган по сертификация, акредитиран съгласно ISO/IEC/17021 или последващи версии от: 1) българския национален орган по акредитация – Изпълнителна агенция „Българска служба за акредитация, от национален орган по акредитация на друга държава-членка на ЕС, от национален орган по акредитация – страна по Споразумението за Европейско икономическо пространство и Конфедерация Швейцария или от национален орган по акредитация на държава - кандидат за пълноправно членство в ЕС, които са страна по Споразумението за взаимно признаване на Европейската организация по акредитация – EA MLA в област сертификация на системи за управление; и/или 2) орган по акредитация на друга държава – член на IAF MLA (International Accreditation Forum, Multilateral recognition Agreement).

**ВАЖНО: Моля, запознайте се с детайлните указания за подписване на Формуляра за кандидатстване и приложимите документи, налични в Приложение 9.**

**ВАЖНО:** В случай че кандидат по процедурата е чуждестранно юридическо лице, с оглед извършване на оценката по отделните критерии, от него могат да бъдат изискани и други допълнителни документи, вкл. документи, удостоверяващи актуално състояние, съотносимите за съответната държава, отчети за дейността (например: счетоводен баланс, отчет за приходите и разходите, отчет за заетите лица и т.н.) и др.

## 25. Краен срок за подаване на проектните предложения:

Ще се прилага процедура чрез подбор на проекти **с един краен срок за кандидатстване**.

**Крайният срок за подаване на проектни предложения е 16:30 часа на 15.12.2025 г.**

**ВАЖНО:** В рамките на настоящата процедура кандидатите могат да подадат **само едно проектно предложение[[86]](#footnote-87)**. В случай че по настоящата процедура бъдат подадени проектни предложения **от няколко свързани предприятия**[[87]](#footnote-88), осъществяващи подобна дейност[[88]](#footnote-89), административен договор за предоставяне на безвъзмездна финансова помощ може да бъде сключен само с едно от тези предприятия, съгласно посоченото в т. 11.2 от Условията за кандидатстване.

Кандидатите могат **да задават допълнителни въпроси и да искат разяснения** във връзка с Условията за кандидатстване до 3 седмици преди крайния срок за подаване на проектни предложения. Допълнителни въпроси могат да се задават само в ИСУН, раздел „Европейски фондове при споделено управление (2021-2027)“, процедура BG16RFPR001-1.008 „Въвеждане на технологии от областта на Индустрия 4.0 в предприятията“ (на адрес - <https://eumis2020.government.bg/bg/s/8d3ebf57-ff75-4ad5-afa1-5747f558ee98/Procedure/Active>).

Отговорите на въпросите на кандидатите се публикуват на интернет страницата на МИР (на адрес - <https://www.mig.government.bg/programa-konkurentosposobnost-i-inovaczii-v-predpriyatiyata> ), както и в ИСУН, в раздела на процедурата, в 10-дневен срок от получаването им, но не по-късно от две седмици преди изтичането на срока за кандидатстване.

Разясненията се дават по отношение на Условията за кандидатстване, не могат да съдържат становище относно качеството на проектното предложение и са **задължителни** за всички кандидати. Няма да бъдат предоставяни отговори на въпроси, зададени по телефона. Няма да бъдат изпращани индивидуални отговори на зададени от кандидатите по процедурата въпроси.

## 26. Допълнителна информация:

### 26.1. Процедура за уведомяване на неуспелите и одобрените кандидати и сключване на административни договори за предоставяне на безвъзмездна финансова помощ:

При одобрен оценителен доклад, кандидатите, чиито проектни предложения са предложени за финансиране, се поканват да представят в 30-дневен срок доказателства, че отговарят на изискванията за бенефициент, като представят необходимите документи за сключване на административен договор. Когато за удостоверяване на обстоятелствата е необходимо издаването на документи от органи или институции извън страната, срокът може да бъде удължен с 30 дни.

Процедурата по проверка на документалната допустимост на кандидатите ще се извършва изцяло в електронна среда чрез ИСУН, поради което комуникацията между УО на ПКИП и кандидатите ще се води единствено през нея. До всеки одобрен за финансиране кандидат се изпраща електронно уведомление (покана по чл. 36, ал. 2 от ЗУСЕФСУ) за представяне на конкретни изброени доказателства за доказване на съответствието му с изискванията за бенефициент. Поканите са електронни документи с електронен подпис на Ръководителя на УО/оправомощено от него лице, които се изпращат чрез ИСУН.

Уведомлението съдържа указания за вида и формата за действителност на изисканите доказателства, както и срока, в който тези доказателства следва да бъдат представени. Поканите се считат за получени от съответния кандидат с изпращането им в ИСУН.

**ВАЖНО:** Следва да се има предвид, че изискуемите при извършваната проверка **декларации** са частни документи, които следва да са издадени като електронни такива. В този смисъл, те следва да са подписани с валиден КЕП на задълженото лице - официалния представляващ на кандидата или официалните представляващи го (в случаите, когато предприятието се представлява само заедно) и за представянето им **институтът на упълномощаването е неприложим**.

**I. Списък на документите, които се подават на етап сключване на административни договори:**

**1. НОВА Декларация при кандидатстване (Приложение 2)**.

Нова Декларация при кандидатстване (Приложение 2) е изискуема в случаите, когато:

- налице е промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена и подписана от задълженото лице/задължените лица единствено на хартиен носител.

В тези случаи Декларацията се попълва и подписва с валиден КЕП от ВСИЧКИ лица, които са официални представляващи на кандидата и са вписани като такива в ТР и регистъра на ЮЛНЦ (вкл. прокурист/и, ако е приложимо).

**2. НОВА Декларация за държавни/минимални помощи (Приложение 3)** и свързаните с нея приложения.

Нова Декларация за държавни/минимални помощи (Приложение 3) е изискуема в случаите, когато:

- налице е промяна на представляващото лице/представляващите лица, получената държавна/минимална помощ или друга промяна, настъпила след датата на кандидатстване;

- декларацията е била подписана от задълженото лице/задължените лица единствено на хартиен носител, като в случай че предприятието се представлява САМО ЗАЕДНО от двама или повече официални представляващи, вписани в Търговски регистър и регистър на ЮЛНЦ, декларацията не е била подписана от всички задължени лица с КЕП.

Декларацията се попълва и подписва с валиден КЕП от лице, което е официален представляващ на кандидата и е вписано като такъв в Търговски регистър и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и декларацията се подписва с валиден КЕП от всяко от тях.

**3. НОВА Декларация за обстоятелствата по чл. 3 и чл. 4 от Закона за малките и средните предприятия -** попълнена по образец **(Приложение 4)** и подписана с валиден КЕП от официалния представляващ/официалните представляващи на кандидата.

Нова Декларация за обстоятелствата по чл. 3 и чл. 4 от ЗМСП (Приложение 4) е изискуема в случаите, когато e налице промяна в представляващото лице/представляващите лица или друга промяна, настъпила след датата на кандидатстване или ако декларацията е била подадена единствено на хартия. В случай че предприятието се представлява САМО ЗАЕДНО от двама или повече официални представляващи, вписани в Търговски регистър и регистър на ЮЛНЦ, декларацията следва да е попълнена и подписана с КЕП от всички тях.

Кандидатите по процедурата следва да имат предвид, че съгласно § 33 от Преходните и заключителни разпоредби на Закона за въвеждане на еврото в Република България, в ЗМСП (в редакцията му, обнародвана в ДВ, бр. 66 от 2023 г.), сa направени следния изменения:

- в чл. 3, ал. 2, т. 2 думите „19 500 000 лв., и/ или стойност на активите, която не превишава 19 500 000 лв.” се заменят с „10 000 000 евро, и/или стойност на активите, която не превишава 10 000 000 евро” (относно малките предприятия);

- в чл.3, ал. 3, т. 2 думите „3 900 000 лв., и/или стойност на активите, която не превишава 3 900 000 лв.” се заменят с „2 000 000 евро, и/или стойност на активите, която не превишава 2 000 000 евро” (относно микропредприятията).Съгласно § 60 от Преходните и заключителни разпоредби на Закона за въвеждане на еврото в Република България, посочените промени в чл. 3 от ЗМСП (отразени в изменението му, обнародвано в ДВ, бр. 70 от 20.08.2024 г.) влизат в сила от датата, определена в Решение на Съвета на Европейския съюз за приемането на еврото от Република България, прието в съответствие с чл. 140, пар. 2 от Договора за функционирането на Европейския съюз (ДФЕС) и Регламент на Съвета на Европейския съюз, приет в съответствие с чл. 140, пар. 3 от ДФЕС. В тази връзка, **ако преди сключването на административен договор по процедурата, е налице нов (актуален) образец на посочената Декларация, който е утвърден от министъра на икономиката и индустрията и е обнародван в държавен вестник (както е посочено в чл. 4а, ал. 1 от ЗМСП), то одобрените кандидати следва да попълнят и представят вместо Приложение 4, посочения нов (актуален) образец на Декларация**. Същият ще може да бъде намерен на интернет страницата на Министерство на икономиката и индустрията – в раздел „Политики и стратегии”, секция „Малки и средни предприятия” - <https://www.mi.government.bg/politiki-i-strategii/strategii-i-politiki/malki-i-sredni-predpriyatiya/>.**4. Нотариално заверено пълномощно за подписване на административния договор за предоставяне на безвъзмездна финансова помощ** - подписано с валиден КЕП от лице, което е официален представляващ на кандидата и е вписано като такъв в Търговски регистър и регистър на ЮЛНЦ. В случаите, когато кандидатът се представлява САМО ЗАЕДНО от няколко физически лица, се попълват данните и пълномощното се подписва с валиден КЕП от всяко от тях. Документът не е задължителен за всички кандидати, а се изисква само в случай че кандидатите желаят да упълномощят лице, различно от официалния/те представляващ/и на предприятието, да сключи административен договор по процедурата.

**5. Справка за обобщените параметри на предприятието, което подава Декларация за обстоятелствата по чл. 3 и чл. 4 на ЗМСП (Приложение 4.1).**

Справката следва да е изготвена въз основа на данните на предприятието-кандидат за последните 2 (две) приключени финансови години към датата на деклариране. **В Справките следва да бъдат отразени годините, за които се отнасят вписаните данни.**

В случай че данните в представените справки за последните 2 (две) приключени финансови години не потвърждават статуса на малко или средно предприятие на кандидата, се представят и справки за предходните финансови години, докато се стигне до 2 (две) поредни финансови години, в които предприятието-кандидат запазва своите параметри по чл. 3 от ЗМСП, без промяна.

**6. Документи, относими и отразяващи разпределението на капитала на предприятието-кандидат** за периода, за който се декларират данни в Декларацията за обстоятелствата по чл. 3 и чл. 4 от ЗМСП, като:

- *Справка за разпределение капитала на дружеството* – приложимо за акционерните дружества;

- *Извлечение от* *книга за акционерите* - приложимо за акционерните дружества с поименни акции;

- *Извлечение от книга на съдружниците* – приложимо за дружествата с променлив капитал;

- *Дружествен договор* - приложимо за дружествата с ограничена отговорност, едноличните дружества с ограничена отговорност (учредителен акт), дружествата с променлив капитал, събирателните дружества и командитните дружества;

- *Извлечение от книга за акционерите и устав* - приложимо за командитните дружества с акции;

- *Устав* - приложимо за сдруженията.

В случай че кандидатът е в отношения на свързаност и/или партньорство по смисъла на чл. 4 от ЗМСП с трети предприятия, то (при условията на чл. 23, ал. 6 от Закона за търговския регистър и регистъра на ЮЛНЦ) той трябва да представи документи по настоящата точка и за тези предприятия. За предприятията, с които кандидатите са в отношения на свързаност и/или партньорство, и които са установени в държава, различна от Република България, то изискуемите по настоящата точка документи се представят като еквивалентни на гореизброените и издавани съобразно съответното законодателство на държавата, в която предприятията са установени. Документ, чийто оригинал е на чужд език, се представя и в превод на български език.

**7. Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ,** за всички свързани предприятия и предприятия-партньори (ако е приложимо) за последните 2 (две) приключени/последователни финансови години.

При установяване на свързани предприятия и/или предприятия-партньори, които не са посочени в Справките за обобщените параметри на предприятието (Приложение 4.1), от кандидата (при условията на чл. 23, ал. 6 от Закона за търговския регистър и регистъра на ЮЛНЦ) може да бъде изискано да представи и Счетоводен баланс, Отчет за приходите и разходите и Отчет за заетите лица, средствата за работна заплата и други разходи за труд, във формат идентичен на този, в който са подадени към НСИ, за тези предприятия за последните 2 (две) приключени/последователни финансови години.

Посочените документи или еквивалентни на тях, съобразно законодателството на съответната държава, се представят за всички предприятия независимо от мястото, на което са установени. Документ, чийто оригинал е на чужд език, се представя и в превод на български език.

**8. Консолидирани Счетоводен баланс и Отчет за приходите и разходите** (ако е приложимо) на кандидата за последните 2 (две) приключени/последователни финансови години.

Документите се представят в случай че кандидатът съставя консолидиран финансов отчет или е включен чрез консолидиране в консолидирания финансов отчет на друго предприятие.

**9. Документи, удостоверяващи актуалното състояние и реалните собственици** на съответното предприятие (ако е приложимо), в случай че някое от свързаните предприятия или предприятията-партньори на предприятието-кандидат е чуждестранно лице. Документ, чийто оригинал е на чужд език, се представя и в превод на български език.

**10. Справка за група предприятия за последните 3 (три) приключени финансови години** (ако е приложимо). В случай че кандидатът не съставя посочената справка, то следва да се представи списък на предприятията, с които кандидатът формира група предприятия (ако е приложимо).

**11. Справка-извлечение за последната приключила финансова година** **от счетоводните сметки на кандидата** по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочени и разсрочени публични вземания.

**12. Приложение (пояснителни бележки), съставна част от Годишния финансов отчет на кандидата**, и съответно от **Консолидирания финансов отчет (за група предприятия) за последната приключила финансова година**.

***Документите по точки от 1 до 12 трябва да бъдат подписвани с валиден КЕП от лицето, представляващо кандидата, вписано като такова в Търговски регистър и регистър на ЮЛНЦ, и се прикачат в ИСУН. Упълномощеното лице НЕ е допустимо да подписва (вкл. собственоръчно или чрез КЕП) документите от т. 1 до т. 12.***

Горепосочените документи следва да бъдат подписани с валиден КЕП на локалния компютър, като е препоръчително **подписването да е чрез attached signature – файл и подпис в един документ (подписът да се съдържа в документа)**.

**II. С цел документална проверка на декларираната категория на предприятието и удостоверяване на съответствието на кандидатите с изискванията на чл. 7 от ПМС № 23/2023 г., УО на ПКИП ще извършва служебни проверки, включително и чрез информационната система за мониторинг на европейски и национални стратегии и регионална политика – МониторСтат (поддържана и управлявана от НСИ) по отношение на следните документи:**

**1. Счетоводен баланс и Отчет за приходите и разходите на кандидата за 2022 г., 2023 г., 2024 г.** **и 2025 г.** (ако е приложимо);

**2. Отчет за заетите лица, средствата за работна заплата и други разходи за труд на кандидата за 2022 г., 2023 г., 2024 г. и 2025 г.** (ако е приложимо);

**3. Удостоверение от Националната агенция за приходите за липса на задължения на кандидата;**

**4. Удостоверение за липса на задължения към общината по седалището на УО (Столична община) и по седалище на кандидата.**

**ВАЖНО:** Кандидат, чиито задължения (общо от удостоверенията по т. 3 и т. 4) са повече от 1 на сто от сумата на годишния общ оборот за последната приключена финансова година, или са повече от 50 000 лева, имат право да представят доказателства, че са предприели мерки, които гарантират тяхната надеждност. За тази цел кандидатът може да представи следните документи:

- Документ за извършено плащане (включително и ново удостоверение) в посочения размер или разрешение, или друг документ, от който да е видно, че задълженията са обезпечени или че страните са договорили тяхното отсрочване или разсрочване, заедно с погасителен план и/или с посочени дати за окончателно изплащане на дължимите задължения.

**5. Свидетелство за съдимост на всички лица, които са официални представляващи на кандидата** и са вписани като такива в Търговски регистър и регистър на ЮЛНЦ, независимо от това дали представляват предприятието заедно и/или поотделно, и/или по друг начин.

**ВАЖНО:** Служебна проверка не е възможно да бъде извършена по отношение на лица, които са чуждестранни граждани. Когато за някое от горепосочените лица Свидетелството за съдимост подлежи на издаване от чуждестранен орган, същото се представя и в официален превод, и след легализация/заверка с апостил/друг приложим режим. Когато в съответната чужда държава Свидетелство за съдимост или еквивалентен документ не се издава, горепосоченото лице следва да представи декларация, съгласно законодателството на държавата, в която е установено.

**6. Удостоверение от органите на Изпълнителна агенция „Главна инспекция по труда“ във връзка с обстоятелствата по чл. 54, ал. 1, т. 6 от ЗОП.**

**ВАЖНО:** Кандидат, който има влязло в сила наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП има право да докаже, че е предприел съответни мерки за надеждност, като:

- е изяснил изчерпателно фактите и обстоятелствата, като активно е съдействал на компетентните органи, и е изпълнил конкретни предписания, технически, организационни и кадрови мерки, чрез които да се предотвратят нови престъпления или нарушения;

- е платил изцяло дължимото вземане по чл. 128, чл. 228, ал. 3 или чл. 245 от Кодекса на труда (ако е приложимо), включително заверено копие на наказателно постановление или съдебно решение за нарушение на обстоятелства по чл. 54, ал. 1, т. 6 от ЗОП.

Представените доказателства ще бъдат разглеждани и преценявани от УО на ПКИП като се отчита приложимостта на мерките при спазване на чл. 57, ал. 3, буква б) от ЗОП, тежестта и конкретните обстоятелства, свързани с нарушението.

**III. Преди сключване на административен договор за предоставяне на безвъзмездна финансова помощ, УО на ПКИП ще извършва и следните проверки по отношение на всички кандидати, до които са изпратени покани по чл. 36, ал. 2 от ЗУСЕФСУ:**

**1. Кандидатът е регистриран по реда на Търговския закон или съответно Закона за кооперациите.**

**2. Член на управителен или контролен орган, както и временно изпълняващ такава длъжност, включително прокурист или търговски пълномощник на кандидата, не е свързано лице** по смисъла на § 1, т. 9 от Допълнителните разпоредби на Закона за противодействие на корупцията с Ръководителя на УО.

**3. Кандидатът отговаря на изискванията за малки и средни предприятия** по смисъла на чл. 3 и чл. 4 от ЗМСП и Препоръка на Комисията от 6 май 2003 г. (ОВ L 124, 20.5.2003 г., стр. 36).

**ВАЖНО:** Преди сключване на АДПБФП ще се извършва документална **проверка на категорията на предприятието** (малко или средно предприятие, съгласно ЗМСП) **към датата на кандидатстване и към датата на сключване на административния договор**. В случай че бъде установена погрешно декларирана категория, довела до неправилно класиране в съответствие с разпределението на бюджета, посочено в т. 8 от настоящите Условия за кандидатстване, съобразно категорията на предприятието-кандидат, ще бъде издавано Решение за отказ за предоставяне на безвъзмездна финансова помощ на съответния кандидат.

В случай че в декларираната на етап кандидатстване категория/статус на кандидата преди сключване на АДПБФП настъпи промяна и в резултат на промяната бъде установено, че заложеният интензитет или размер на помощта надвишават максималния за съответната категория на предприятието-кандидат, както и ако не са спазени изисквания за съответната категория, произтичащи от настоящите Условия за кандидатстване, ще бъде издавано Решение за **отказ** за предоставяне на безвъзмездна финансова помощ на съответния кандидат.

**5.** Кандидатът отговаря на изискванията, посочени в т. 11.2 „Критерии за недопустимост на кандидатите”, **подт. 1) и подт. 6)** от Условията за кандидатстване.

В случай че бъде установено обстоятелство, довело до неспазване на заложени в Условията за кандидатстване правила или ограничения, които водят до заключение, че кандидатът не отговаря на изискванията за бенефициент, ще бъде издадено Решение за отказ за предоставяне на безвъзмездна финансова помощ за съответния кандидат.

**6.** Преди сключване на административен договор с одобрен кандидат по настоящата процедура, Управляващият орган ще извършва проверка за удостоверяване на обстоятелството дали със същия кандидат не е сключен административен договор по процедура BG16RFPR001-1.012 „Дигитализация на предприятията” по ПКИП (който не е прекратен към датата на сключване на договор по настоящата процедура). При установяване на посоченото обстоятелство, то по настоящата процедура ще бъде издавано Решение за отказ за предоставяне на безвъзмездно финансиране на съответния кандидат.

**IV. Преди сключване на административен договор ще се извършват и следните проверки за удостоверяване на съответствието с изискванията, произтичащи от Регламент (ЕС) № 651/2014 на Комисията:**

**1.** Кандидатът (и на ниво група) **няма неизпълнено разпореждане за възстановяване** вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Съгласно Регламент (ЕС) № 651/2014 на Комисията недопустими са кандидати (и на ниво група), които са обект на неизпълнено разпореждане за възстановяване вследствие на предходно решение на Европейската комисията, с което дадена помощ се обявява за незаконосъобразна и несъвместима с общия пазар.

Проверката се извършва на база информацията в Публичния регистър на Европейската комисия - <http://ec.europa.eu/competition/elojade/isef/index.cfm?clear=1&policy_area_id=3>, проверка по вид решение – отрицателно решение с възстановяване, а също и в Информационната система „Регистър на минималните помощи”, поддържан от Министерство на финансите, относно обстоятелството дали кандидатът е получавал помощ за оздравяване или съответно помощ за преструктуриране.

**2.** Кандидатът (и на ниво група) **не е в затруднено положение** съгласно чл. 2, пар. 18 от Регламент (ЕС) № 651/2014 на Комисията.

Съгласно чл. 1, пар. 4, буква в) от Регламент (ЕС) № 651/2014, недопустими са кандидати (и на ниво група), които са в затруднено положение съгласно чл. 2, пар. 18 от същия Регламент.

**ВАЖНО:** Проверката и определянето на „група” от предприятия по настоящата точка 2 ще се извършва по отношение на предприятие майка и всички негови дъщерни предприятия, като: „предприятие майка” означава предприятие, което контролира едно или повече дъщерни предприятия и съответно „дъщерно предприятие” означава предприятие, което се контролира от предприятие майка, включително дъщерно предприятие на крайно предприятие майка. Проверката включва преценка във връзка с наличието на икономически субект (кандидат), имащ общ източник на контрол на основание не само представения консолидиран финансов отчет (за група предприятия), но и наличната информация в публичните регистри (вкл. Търговски регистър и регистър на ЮЛНЦ), отчитайки възможността общият източник на контрол да се осъществява, както от предприятия, така и от физически лица, участващи в управлението им.

**2.1.** В случай на **акционерно дружество, дружество с ограничена отговорност, командитно дружество с акции или кооперация или други дружества по Приложение I към Директива 2013/34/ЕС** (различно от МСП, което съществува по-малко от три години или, за целите на допустимостта за помощите за рисково финансиране, МСП, което изпълнява условието в член 21, параграф 3, буква б) и отговаря на условията за инвестиции за рисково финансиране въз основа на извършен от избрания финансов посредник финансов и правен анализ) проверката се извършва въз основа на данните за последната приключена финансова година, както следва:

Едно предприятие ще бъде считано за „предприятие в затруднено положение“, когато сумата на т. III „Резерв от последващи оценки“, т. IV „Резерви“, т. V „Натрупана печалба (загуба) от минали години“ и т. VI „Текуща печалба (загуба)“ от раздел А „Собствен капитал“ на пасивите, описани в Счетоводния баланс на съответното предприятие **е отрицателна стойност**, която надвишава 50% от сумата на т. I „Записан капитал“ и т. II „Премии от емисии“ от раздел А „Собствен капитал“ на пасивите, описани в Счетоводния баланс.

**2.2.** В случай на **събирателно дружество или командитно дружество, или други лица по Приложение II към Директива 2013/34/ЕС** (което не е МСП, което съществува от по-малко от три години или, за целите на допустимостта за помощите за рисково финансиране, МСП, което отговаря на условието по член 21, параграф 3, буква б) и на условията за инвестиции за рисково финансиране въз основа на извършен от избрания финансов посредник финансов и правен анализ) когато капиталът, вписан в баланса на дружеството, **е намалял** с повече от половината поради натрупани загуби. За целите на настоящата разпоредба под понятието „дружество, при което поне някои негови съдружници носят неограничена отговорност за задълженията на дружеството“, се разбира по-специално типовете дружества, посочени в приложение II към Директива 2013/34/ЕС.

**3.** Кандидати, които са получили **помощ за оздравяване** и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране.

Недопустими са кандидати по чл. 2, пар. 18, буква „г“ от Регламент (ЕС) № 651/2014 на Комисията, които са получили помощ за оздравяване и все още не са възстановили заема или не са прекратили гаранцията, или са получили помощ за преструктуриране и все още са обект на план за преструктуриране. В тази връзка, преди сключване на административен договор, кандидатите следва да представят Справка-извлечение за последната приключила финансова година от счетоводните сметки на кандидата по индивидуалния сметкоплан, утвърден от ръководството на предприятието, отчитащи приходите от дейността в т.ч., отчитащи нетните приходи от продажби, включително и приходите от финансирания и субсидии от държавата, както и отсрочените и разсрочени публични вземания.

**V. Преди сключване на административен договор ще се извършва и проверки на кандидата за удостоверяване на съответствието с изискванията, произтичащи от Регламент (ЕС) № 2023/2831 на Комисията (в случай че проекта ще се изпълнява при условията на режим „минимална помощ“ (de minimis)):**

Предмет на проверката преди сключване на административен договор ще бъде обстоятелството дали размерът на помощта за „едно и също предприятие“ по режим „de minimis“, за която се кандидатства, заедно с другите получени минимални помощи от кандидата, **не надхвърля левовата равностойност на 300 000 евро** **(586 749 лева)** за период от три предходни години.

В случай че на етап договаряне при проверката по същество на декларираните данни се установи надвишаване на прага за минимални/държавни помощи за едно и също предприятие, се издава Решение за отказ за предоставяне на безвъзмездна финансова помощ.

**VI. Преди сключване на административен договор ще се извършва и документална проверка за свързани предприятия на кандидата, осъществяващи подобна дейност** - включени в списъка/списъците на предложените за финансиране проектни предложения/ списъка/списъците с резервните проектни предложения.

Под **подобна дейност,** за целите на настоящото изискване, следва да се разбира основна икономическа дейност, попадаща в рамките на същия тризначен цифров код (група) съгласно КИД-2008 на НСИ (Приложение 12) за 2024 г. Свързаността на кандидатите ще се изследва към датата на сключване на АДПБФП на основание чл. 4, ал. 5-8 от ЗМСП. При установяване на посоченото обстоятелство, ще бъде издавано Решение за отказ за предоставяне на безвъзмездна финансова помощ на всяко предложение включено в Списъка/ците с одобрени за финансиране проектни предложения, класирано на по-ниска позиция след първото такова, което също е включено в Списъка/ците с одобрени за финансиране проектни предложения/Списъка/ците с резервни проектни предложения (ако такъв е съставен).

В случай че бъде издадено Решение за отказ за предоставяне на безвъзмездна финансова помощ на проектно предложение класирано на по-висока позиция, административен договор ще се сключи със свързаното проектно предложение на кандидата класирано на по-ниска позиция, включено в Списъка/ците на предложените за финансиране проектни предложения/Списъка/ците с резервните проектни предложения (ако такъв е съставен).

В случай че две или повече свързани предприятия – кандидати са класирани на една и съща позиция в Списъците с одобрени за финансиране проектни предложения/Списъците с резервни проектни предложения (ако такъв е съставен), то административен договор се сключва с първото по ред подадено проектно предложение.

**VII. За целите на изпълнението и електронното отчитане на проектите**, одобрените за финансиране бенефициенти следва самостоятелно **да създадат потребителски профили** за достъп до ИСУН, като използват функционалностите на системата. Потребителските профили за електронно отчитане се създават от одобрените бенефициенти в модул „E-кандидатстване“, раздел „Проектни предложения“, секция (таб) „Профили за Е-отчитане“. За целта в системата следва да се прикачи **Заявление за профил за достъп на ръководител на бенефициента** (Приложение 22 към Условията за изпълнение) **и/или Заявление за профил за достъп на упълномощени от бенефициента лица до ИСУН** (Приложение 23 към Условията за изпълнение) – **подписано с валиден КЕП от лице, което е официален представляващ** на бенефициента и е вписан като такъв в Търговски регистър и регистър на ЮЛНЦ. В случаите, когато бенефициентът се представлява САМО ЗАЕДНО от няколко физически лица, заявлението се попълва и подписва от всички тях.

След проверка на данните, въведени в ИСУН, **УО активира създадения потребителски профил** след сключване на АДПБФП със съответния бенефициент.

Ако кандидат по одобрено за финансиране проектно предложение **откаже сключване на АДПБФП**, се пристъпва към сключване на договор с кандидатите от резервния списък (в случай че такъв е съставен) по поредността на класирането им, до изчерпване на наличния бюджет по процедурата.

**ВАЖНО: С одобрен кандидат, по отношение на когото е налице неприключена проверка по сигнал за нередност, може да бъде сключен административен договор за предоставяне на безвъзмездна финансова помощ. В този случай в поканата за сключване на договор УО информира кандидата за обстоятелството, че ако е налице „активен“ сигнал за нередност или нередност при депозиране на искане за плащане, такова няма да бъде извършвано до приключването на сигнала, респективно до приключване на последвалата процедура по администриране на нередността. Извън тези случаи, административен договор не се сключва (до отпадане на основанията за това) при наличие на:**

- активен сигнал за нередност със сигналоподател: Дирекция „Защита на финансовите интереси на Европейския съюз (АФКОС)” към Министерство на вътрешните работи, Европейската служба за борба с измамите (ОЛАФ) към Европейската комисия, Държавна агенция „Национална сигурност” (ДАНС), Одитния орган (окончателен одитен доклад).

- образувано досъдебно производство, чийто предмет засяга друг сключен договор за безвъзмездна финансова помощ с одобрения кандидат.

**Не може да бъде сключен договор за предоставяне на безвъзмездна финансова помощ с одобрен кандидат, по отношение на когото е налице активна нередност.**

**Няма да бъде сключван административен договор с одобрен кандидат, за когото са налице задължения във връзка с недължимо платени, надплатени, неправомерно получени или неправомерно усвоени средства, включително лихвите върху тях.**

**При наличие на някое от посочените обстоятелства, покана по чл. 36, ал. 2 от ЗУСЕФСУ до съответния кандидат не се изпраща.**

Ръководителят на УО **издава мотивирано решение, с което отказва предоставянето на безвъзмездна финансова помощ**, в 14-дневен срок от одобряването на оценителния доклад, съответно от изтичането на срока по чл. 36, ал. 2 от ЗУСЕФСУ:

- за всяко проектно предложение, включено в списък на предложените за отхвърляне проектни предложения и основанието за отхвърлянето им;

- за проектно предложение, включено в списъка на предложените за финансиране проектни предложения, съответно списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране - при несъгласие на кандидата да сключи административен договор;

- на кандидат, който не отговаря на изискванията за бенефициент или не е представил в срок доказателства за това;

- за проектни предложения, при които се предвижда финансиране в нарушение на чл. 4, ал. 4 от ЗУСЕФСУ;

- за проектни предложения, при които държавната помощ е недопустима или се надхвърлят прагът на допустимата държавна помощ или установените в акт на Европейския съюз прагове за минимална помощ.

Индивидуалните административни актове за отказ за предоставяне на безвъзмездна финансова помощ се издават на кандидата като електронни документи по реда на Закона за електронното управление и се съобщават на кандидатите чрез системата ИСУН на основание чл. 22, ал. 3 от ЗУСЕФСУ. Към съобщението до съответния кандидат се прикача и издадения акт. Актът се счита за връчен с изпращането на съобщението в ИСУН. Управляващият орган не носи отговорност, ако кандидатите не получават уведомления за кореспонденцията с УО на електронния адрес, асоцииран към профила на кандидата. Кандидатът може да обжалва издадения индивидуален административен акт в 14-дневен срок, считано от датата на съобщаването му (изпращане на съобщението в ИСУН), пред Административния съд по седалище на кандидата.

При остатъчен финансов ресурс безвъзмездна финансова помощ може да бъде предоставена и за проектни предложения от списъка с резервните проектни предложения, подредени по реда на тяхното класиране, които успешно са преминали оценяването, но за които не достига финансиране (ако има съставен такъв).

Всеки кандидат може да подаде до Ръководителя на УО сигнал за предоставяне на невярна и/или подвеждаща информация от кандидати в процедури по предоставяне на безвъзмездна финансова помощ по ПКИП и/или от бенефициентите на безвъзмездна финансова помощ по ПКИП, които при изпълнение на договор, сключен по проект, финансиран от Европейския фонд за регионално развитие, предоставят невярна и/или подвеждаща информация за вписване в регистъра и проверка.

След сключване на административните договори, с оглед спазване на изискванията за публичност и прозрачност на държавните и минималните помощи и във връзка с чл. 9 от Регламент (ЕС) № 651/2014 и чл. 6 от Регламент (ЕС) № 2023/2831, в Mодула за прозрачност на Европейската комисия ще се публикува информация за всяка предоставена индивидуална държавна помощ в размер над 100 000 евро, както и в Информационна система „Регистър на минималните помощи“, поддържан от Министерство на финансите, ще се публикува информация за всяка предоставена индивидуална минимална помощ.

## 27. Приложения към Условията за кандидатстване:

Изрично пълномощно за подаване на проектното предложение (Приложение 1);

Декларация при кандидатстване (Приложение 2);

Декларация за държавни/минимални помощи (Приложение 3) и свързаните с нея приложения;

Декларация за обстоятелствата по чл. 3 и чл. 4 от Закона за малките и средните предприятия (Приложение 4) и свързаното с нея приложение 4.1;

Минимални изисквания към системи за оптимизиране на управленските и производствените процеси и системи за управление на складовото стопанство, за управление на продажбите на дребно и за бизнес анализи (Приложение 5);

Критерии и методология за оценка на проектните предложения (Приложение 6);

Примерни указания за попълване на електронен Формуляр за кандидатстване (Приложение 7);

Описание на приложимите по процедурата индикатори (Приложение 8);

Указания за подписване на Формуляра за кандидатстване и приложимите документи (Приложение 9);

Използвани съкращения и основни определения (Приложение 10);

Приложение I към Договора за функционирането на Европейския съюз (Приложение 11);

Класификация на икономическите дейности (КИД-2008) на НСИ (Приложение 12);

Списък на регионите за планиране в България и областите, попадащи в тях (Приложение 13);

Списък на общините в обхвата на селските райони на Република България (Приложение 14);

Национални приоритетни икономически дейности, идентифицирани в НСМСП 2021-2027 (Приложение 15);

Приложение I към Директива 2003/87/ЕО (относно установяване на схема за търговия с квоти за емисии на парникови газове) (Приложение 16);

Информация относно спазване на принципа за „ненанасяне на значителни вреди“ (Приложение 17);

Видове допустими за подкрепа технологии от областта на Индустрия 4.0 (Приложение 18);

Допустими и недопустими активи (неизчерпателен списък) по процедурата (Приложение 19);

Примерни документи за проверка на отговорите, посочени в Анкетата за оценка на цифровата зрялост на МСП (Open DMAT) (Приложение 20).

1. Национален стратегически документ „Цифрова трансформация на България за периода 2024 – 2030 г.“ – <https://egov.government.bg/wps/portal/ministry-meu/strategies-policies/digital.transformation/itis-national-strategic-documents/national.strategic.document.digital.transformation> [↑](#footnote-ref-2)
2. Информационни и комуникационни технологии (ИКТ). [↑](#footnote-ref-3)
3. Доклад за състоянието на Цифровото десетилетие за 2023 година („2023 Report on the state of the Digital Decade“) – <https://digital-strategy.ec.europa.eu/en/library/2023-report-state-digital-decade> [↑](#footnote-ref-4)
4. Национален доклад за България за 2023 година относно Цифровото десетилетие („Digital Decade Country Report 2023 Bulgaria“) – <https://digital-strategy.ec.europa.eu/en/library/country-reports-digital-decade-report-2023> [↑](#footnote-ref-5)
5. Повече информация за финансовия инструмент, указания и примери за комбинирането му с безвъзмездната помощ по процедурата може да бъде намерена на следния адрес: <https://www.mig.government.bg/programa-konkurentosposobnost-i-inovaczii-v-predpriyatiyata/novini-proczeduri-pkip/vavezhdane-na-tehnologii-ot-oblastta-na-industriya-4-0-v-predpriyatiyata/> [↑](#footnote-ref-6)
6. Съгласно Индекса на зрялост – Индустрия 4.0 (Industry 4.0), разработен от Интердисциплинарен консорциум (RWTH AachenUniversity, Technische Universitat Darmstadt, Fraunhofer Institute, German Research Center for Artificial Intelligence, TU Dortmund University, TUV SUD AG и др.). Моделът на зрялост съгласно Индустрия 4.0 се състои от шест последователни етапа (ниво на дигитализация съгласно индекса на зрялост за Индустрия 4.0), през които предприятията преминават, докато надграждат своите цифрови възможности. Подкрепата по процедурата е насочена към въвеждане на технологии от последните четири нива на дигитализация, съгласно Индекса на зрялост – Индустрия 4.0: ниво 3 „Видимост“, ниво 4 „Прозрачност“, ниво 5 „Прогнозен капацитет“ и ниво 6 „Приспособимост“. Допълнителна информация за шестте нива (етапи) на дигитализация съгласно Индекса на зрялост за Индустрия 4.0 е представена в Приложение 10 към Условията за кандидатстване. [↑](#footnote-ref-7)
7. Стойността на съфинансирането (собственото финансиране) по проекта, осигурено от страна на кандидатите в лева, конвертирана в евро по курс 1 евро = 1,9558 лв. [↑](#footnote-ref-8)
8. В случай на предприятие, което използва комбинирана подкрепа от БФП по процедурата с ФИ „Портфейлна гаранция с таван на загубите за дигитализация“, индикаторът се брои еднократно. [↑](#footnote-ref-9)
9. Стойността на общите допустими разходи по проекта, конвертирана в евро по курс 1 евро = 1,9558 лв. [↑](#footnote-ref-10)
10. В Република България регион в преход е: Югозападен регион (ЮЗР). [↑](#footnote-ref-11)
11. В Република България по-слабо развити региони са: Северозападен регион (СЗР), Северен централен регион (СЦР), Североизточен регион (СИР), Югоизточен регион (ЮИР) и Южен централен регион (ЮЦР). [↑](#footnote-ref-12)
12. Групите сектори на икономическа дейност са обособени въз основа на Агрегираната номенклатура на икономическите дейности А3, разработена на базата на Класификацията на икономическите дейности (КИД-2008) на Национален статистически институт (НСИ). [↑](#footnote-ref-13)
13. Определянето на категорията на предприятията е в съответствие с разпоредбите на чл. 3 и чл. 4 от Закона за малките и средни предприятия и Препоръка на Комисията от 6 май 2003 г. относно определението за микро-, малки и средни предприятия (ОВ L 124, 20.5.2003 г., стр. 36). [↑](#footnote-ref-14)
14. Регион в преход или по-слабо развити региони. [↑](#footnote-ref-15)
15. Група “Индустрия“ включва следните сектори на икономическа дейност съгласно Класификация на икономическите дейности (КИД-2008) на Националния статистически институт (НСИ): сектор B „Добивна промишленост“, сектор C „Преработваща промишленост“, сектор D „Производство и разпределение на електрическа и топлинна енергия и на газообразни горива“, сектор E „Доставяне на води; канализационни услуги, управление на отпадъци и възстановяване“ и сектор F „Строителство“. [↑](#footnote-ref-16)
16. Група “Услуги“ включва следните сектори на икономическа дейност съгласно КИД-2008 на НСИ: сектор G „Търговия; ремонт на автомобили и мотоциклети, сектор H „Транспорт, складиране и пощи“, сектор I „Хотелиерство и ресторантьорство“, сектор J „Създаване и разпространение на информация и творчески продукти; далекосъобщения“ (без J62 „Дейности в областта на информационните технологии“ и J63 „Информационни услуги“), сектор L „Операции с недвижими имоти“, сектор M „Професионални дейности и научни изследвания“, сектор N „Административни и спомагателни дейности“, сектор P „Образование“, сектор Q „Хуманно здравеопазване и социална работа“, сектор R „Култура, спорт и развлечения“ (без R92 „Организиране на хазартни игри“) и сектор S „Други дейности“ (без S96.09 „Други персонални услуги, некласифицирани другаде“). [↑](#footnote-ref-17)
17. Одобрената с Решение на Европейската комисия Карта на регионалните помощи на Република България, която ще се прилага за периода 01.01.2022 г. - 31.12.2027 г., и нейните изменения, са публикувани на следния интернет адрес - <https://stateaid.minfin.bg/bg/432>. Интензитетите по настоящата процедура са съобразени с Решение № 766 на Министерския съвет от 08.11.2024 г. за изменение на Решение № 644 на Министерския съвет от 2021 г. за одобряване на Карта на регионалните помощи на Република България за периода 2022-2027 г., изменено с Решение № 73 на Министерския съвет от 2022 г. и с Решение № 924 на Министерския съвет от 2023 г. [↑](#footnote-ref-18)
18. Съгласно чл. 3 и чл. 4 от ЗМСП и Препоръка на Комисията от 6 май 2003 г. (ОВ L 124, 20.5.2003 г., стр. 36). [↑](#footnote-ref-19)
19. Съгласно определението за „място на изпълнение на проекта”, посочено в Приложение 10 към Условията за кандидатстване. [↑](#footnote-ref-20)
20. Съгласно Класификацията на териториалните единици за статистически цели в България. Списък на районите за планиране в България и областите, попадащи в тях е представен в Приложение 13. [↑](#footnote-ref-21)
21. Максималният интензитет е съобразен с допустимите интензитети по Картата на регионалните помощи на Република България за периода 2022-2027 г. [↑](#footnote-ref-22)
22. При окончателно плащане УО извършва проверка дали сконтираната стойност на безвъзмездната помощ към сконтираната стойност на допустимите разходи е в рамките на допустимия интензитет при прилагане на следната формула: PV = FV/(1+i)t , където PV е сконтирана стойност, FV е реална стойност, i е лихвеният процент, а t – периода на изпълнение в години. [↑](#footnote-ref-23)
23. **Съгласно § 33 от Преходните и заключителни разпоредби на Закона за въвеждане на еврото в Република България, в чл. 3 от ЗМСП са извършени промени, касаещи праговете за стойност на оборота и стойност на активите, които се прилагат за определяне на категорията на предприятията.** Съгласно § 60 от Преходните и заключителни разпоредби на Закона за въвеждане на еврото в Република България, **посочените промени в ЗМСП (отразени в изменението му, обнародвано в ДВ, бр. 70 от 20.08.2024 г.) влизат в сила от датата, определена в Решение на Съвета на Европейския съюз за приемането на еврото от Република България.** В тази връзка, ако преди сключването на административен договор по процедурата, посочените промени в ЗМСП са влезли в сила, то те ще бъдат приложени при проверката на категорията на кандидатите. В тази връзка, ако преди сключването на административен договор по настоящата процедура, посочените промени в ЗМСП са влезли в сила, то те ще бъдат приложени при проверката на категорията на кандидатите.

    Ако преди сключването на договор е налице нов (актуален) образец на Декларация за обстоятелствата по чл. 3 и чл. 4 от ЗМСП, утвърден от министъра на икономиката и индустрията, то одобрените кандидати следва да попълнят и представят (преди сключването на договор по процедурата) вместо Приложение 4, утвърденият нов образец на декларацията. **Допълнителна информация в тази връзка, вкл. относно промяната в праговете по чл. 3 от ЗМСП, е представена в Приложение 10 при определението за „микро, малки и средни предприятия”.** [↑](#footnote-ref-24)
24. Съгласно чл. 3 и чл. 4 от ЗМСП и Препоръка на Комисията от 6 май 2003 г. (ОВ L 124, 20.5.2003 г., стр. 36). [↑](#footnote-ref-25)
25. Отчет за приходите и разходите за 2024 г. на предприятието-кандидат: стойността по ред „Нетни приходи от продажби“ (код на реда 15100, колона 1). [↑](#footnote-ref-26)
26. За допълнителна информация относно определянето на кода на основната икономическа дейност, кандидатите могат да се обърнат към НСИ, както и да се запознаят с Методологията за определяне на код на основна икономическа дейност **по КИД-2008** и методологичните бележки по Класификация на икономическите дейности – КИД-2008 (Приложение 12). [↑](#footnote-ref-27)
27. В раздел „Въведение“ на Open DMAT всеки кандидат попълва от избираемо меню 1) държавата, в която се намира стопанската единица на предприятието, 2) секторът, в който основно е съсредоточена стопанската дейност на предприятието, както и 3) размера на персонала му (индивидуални данни). В случай че в избираемото меню с икономическите сектори липсва посочен аналогичен сектор на сектора съгласно КИД-2008, в който предприятието осъществява основната си икономическа дейност, следва да се посочи „None“. [↑](#footnote-ref-28)
28. Във връзка с посоченото изключение, кандидатите, които кандидатстват за дейност с код C10.41, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-29)
29. Във връзка с посоченото ограничение, кандидатите, които кандидатстват за дейност с код C10.83, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-30)
30. Във връзка с посоченото ограничение, кандидатите, които кандидатстват за дейност с код C10.89, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-31)
31. Във връзка с посоченото ограничение, кандидатите, които кандидатстват за дейност с код C20.53, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-32)
32. Съгласно определението за „горски продукт“, посочено в Приложение 10 към Условията за кандидатстване. За да се прецени дали е спазено изискването, водещ ще е финалният продукт, който ще се изработва в резултат на подкрепените проекти, а не междинните операции, които производствения процес може да включва. [↑](#footnote-ref-33)
33. Във връзка с посоченото ограничение, кандидатите, които кандидатстват за дейност с код C16.29, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-34)
34. Във връзка с посоченото ограничение, кандидатите, които кандидатстват за дейност с код C16.10, следва да опишат подробно точния предмет на дейност и произвежданите от тях продукти в раздел „Допълнителна информация необходима за оценка на проектното предложение” от Формуляра за кандидатстване. [↑](#footnote-ref-35)
35. Съгласно определението за „сектор на рибарството и аквакултурите“, посочено в Приложение 10 към Условията за кандидатстване. [↑](#footnote-ref-36)
36. Допълнителна информация за шестте нива (етапи) на дигитализация съгласно Индекса на зрялост за Индустрия 4.0 е представена в Приложение 10 към Условията за кандидатстване. [↑](#footnote-ref-37)
37. Съгласно определението за „първоначална инвестиция“, посочено в Приложение 10 към Условията за кандидатстване. [↑](#footnote-ref-38)
38. Съгласно определението за „интегриране“, посочено в Приложение 10 към Условията за кандидатстване. [↑](#footnote-ref-39)
39. Съгласно определението за „бизнес процеси“, посочено в Приложение 10 към Условията за кандидатстване. [↑](#footnote-ref-40)
40. Система за надзорен контрол и събиране на данни (Supervisory Control and Data Acquisition - SCADA), която позволява на операторите да следят и контролират индустриални процеси. [↑](#footnote-ref-41)
41. Съгласно определението за „зелени“ технологии, посочено в Приложение 10 към Условията за кандидатстване. [↑](#footnote-ref-42)
42. Документи, удостоверяващи право на собственост или право на ползване на съответната система/ приложение/ оборудване/ машини, както и въведените чрез тях технологии от Индустрия 4.0 съгласно Приложение 18, могат да бъдат: протокол за въвеждане, доклад, лиценз, технически паспорт, или друг приложим документ. [↑](#footnote-ref-43)
43. Документи, удостоверяващи изградена и разписана съответна организация в дружеството, във връзка с внедрените нови технологии от Индустрия 4.0, могат да бъдат: наръчници, правила, заповеди на ръководителя, справки от ERP системи, оперативни и мениджърски отчети, процесни карти, процедури и инструкции, информация от системите за ISO и други приложими вътрешнофирмени документи. [↑](#footnote-ref-44)
44. Документи, удостоверяващи преминато обучение от персонала, който ще използва новите технологии от Индустрия 4.0, могат да бъдат: удостоверения, сертификати, протоколи и др. [↑](#footnote-ref-45)
45. Съгласно определението за „киберсигурност и поверителност на данни“, посочено в Приложение 10 към Условията за кандидатстване. [↑](#footnote-ref-46)
46. Включително в случаите, когато системата за киберсигурност и поверителност на данните се ползва като услуга. [↑](#footnote-ref-47)
47. По процедурата не е допустима дейност за ресертификация на посочената система за управление. [↑](#footnote-ref-48)
48. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-49)
49. Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 17 към Условията за кандидатстване. [↑](#footnote-ref-50)
50. Съгласно определението за „транспортни средства и съоръжения“, посочено в Приложение 10 към Условията за кандидатстване. [↑](#footnote-ref-51)
51. Посоченото се отнася до предприятия, включени в Регистъра за търговия с квоти за емисии на парникови газове. [↑](#footnote-ref-52)
52. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-53)
53. В съответствие с чл. 195, пар. 2 от Регламент (ЕС, Евратом) 2024/2509 на Европейския парламент и на Съвета

    от 23 септември 2024 година за финансовите правила, приложими за общия бюджет на Съюза, печалбата се определя като излишък, изчислен при плащането на окончателното салдо, на приходите спрямо допустимите разходи на действието или работната програма, при което приходите се ограничават до безвъзмездните средства от Съюза и постъпленията от това действие или работна програма. [↑](#footnote-ref-54)
54. Съгласно определението за „дата на предоставяне на помощта“, посочено в Приложение 10 към Условията за кандидатстване. [↑](#footnote-ref-55)
55. Съгласно определението за „нематериални активи“, посочено в Приложение 10 към Условията за кандидатстване. В обхвата на допустимите разходи се включват и лицензи/SaaS, представляващи дълготрайни нематериални активи (ДНА), и необходими за въвеждане на заявените по проекта технологии. [↑](#footnote-ref-56)
56. Saas (Software as a service) е модел на доставка на софтуер, при който софтуерът и асоциираните данни са хоствани централно (напр. в облак) и са достъпни за потребителите чрез клиентска програма, обикновено с използване на уеб браузър през интернет. [↑](#footnote-ref-57)
57. Разходите за доставка, монтаж, инсталиране, изпитване и въвеждане в експлоатация на ДМА са допустими само в случай, че са включени в общата стойност на съответния/те актив/и, посочен/и в раздел „Бюджет“ от Формуляра за кандидатстване. В случай че разходите за доставка, монтаж, инсталиране, изпитване и въвеждане в експлоатация на ДМА са посочени на отделен бюджетен ред, същите ще бъдат премахнати от бюджета на проекта. [↑](#footnote-ref-58)
58. Въвеждането на посочените три стандарта в областта на Индустрия 4.0 (БДС EN 62264, БДС EN 61512 и БДС EN IEC 62890) се удостоверява с разработени документи от изпълнителя на услугата като например: наръчници, процедури, спецификации, записи, схеми, диаграми, отчети от системи и други приложими документи, според спецификата на съответния стандарт и особеностите на икономическата дейност на предприятието-кандидат. [↑](#footnote-ref-59)
59. Съгласно определението за „място на изпълнение на проекта”, посочено в Приложение 10 към Условията за кандидатстване. [↑](#footnote-ref-60)
60. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-61)
61. Определение и допълнителна информация относно спазване на принципа за „ненанасяне на значителни вреди“ са представени в Приложение 10 и Приложение 17 към Условията за кандидатстване. [↑](#footnote-ref-62)
62. Съгласно определението за „транспортни средства и съоръжения“, посочено в Приложение 10 към Условията за кандидатстване. [↑](#footnote-ref-63)
63. Посоченото се отнася до предприятия, включени в Регистъра за търговия с квоти за емисии на парникови газове. [↑](#footnote-ref-64)
64. В случаите, когато замяната на отоплителните системи е с цел:

    - осъвременяване на районните отоплителни и охладителни системи до статуса на „ефективни районни отоплителни и охладителни системи“ съгласно определението в член 2, точка 41 от Директива 2012/27/ЕС;

    - модернизиране на инсталациите за комбинирано производство на топлинна и електрическа енергия до статуса на „високоефективно комбинирано производство на енергия“ съгласно определението в член 2, точка 34 от Директива 2012/27/ЕС;

    - инвестиции в котли и отоплителни инсталации, работещи с природен газ, в жилища и сгради, заместващи инсталации, работещи на базата на въглища, торф, лигнитни въглища или нефтени шисти. [↑](#footnote-ref-65)
65. Конкретните области в страната са изрично посочени в критериите за техническа и финансова оценка на Критерии и методология за оценка на проектните предложения (Приложение 6). [↑](#footnote-ref-66)
66. НСМСП 2021-2027 е публикувана на следния адрес - <https://www.strategy.bg/StrategicDocuments/View.aspx?lang=bg-BG&Id=1403> [↑](#footnote-ref-67)
67. Максималният размер на помощта за едно и също предприятие в режим „минимална помощ” (de minimis), за която се кандидатства, заедно с другите получени минимални помощи от кандидата, не може да надхвърля левовата равностойност на 300 000 евро (586 749 лева) за период от три предходни години, считано от датата на предоставяне на помощта. [↑](#footnote-ref-68)
68. Съгласно чл. 8 от Регламент (ЕС) № 651/2014 и чл. 5 от Регламент (ЕС) № 2023/2831. [↑](#footnote-ref-69)
69. Съгласно определението за „публична подкрепа (държавно подпомагане)”, посочено в Приложение 10 към Условията за кандидатстване. [↑](#footnote-ref-70)
70. Съгласно информацията за „Харта на основните права на Европейския съюз”, посочена в Приложение 10 към Условията за кандидатстване и Насоките за прилагане на Хартата на основните права на ЕС, публикувани на интернет адрес - <https://www.eufunds.bg/bg/node/8223> [↑](#footnote-ref-71)
71. Съгласно информацията за „Конвенция на ООН за правата на хората с увреждания”, посочена в Приложение 10 към Условията за кандидатстване и Насоките за прилагане на Конвенцията на ООН за правата на хората с увреждания, публикувани на интернет адрес - <https://www.eufunds.bg/bg/node/8224> [↑](#footnote-ref-72)
72. Ръководството може да бъде намерено на интернет адрес: <https://eumis2020.government.bg/bg/s/Help/Index>, раздел "Ръководство за работа със системата", файл „Ръководство за подаване на проектни предложения“. [↑](#footnote-ref-73)
73. Подробна информация относно критериите за оценка, точките, които се присъждат по всеки един от тях и източниците на проверка, е посочена в Критерии и методология за оценка на проектните предложения (Приложение 6). [↑](#footnote-ref-74)
74. Съгласно определението за „автоматизиран процес“, посочено в Приложение 10 към Условията за кандидатстване. [↑](#footnote-ref-75)
75. Съгласно определението за „дигитализиран (цифровизиран) процес“, посочено в Приложение 10 към Условията за кандидатстване. [↑](#footnote-ref-76)
76. Съгласно определението за „зелени“ технологии, посочено в Приложение 10 към Условията за кандидатстване. [↑](#footnote-ref-77)
77. По критерий „Въведени технологии за киберсигурност и поверителност на данните“ няма да бъдат присъждани точки в случай, че киберсигурността е само елемент/функция от въвеждане на новите технологии от Индустрия 4.0 по Дейност 1. [↑](#footnote-ref-78)
78. За целите на настоящите Условия за кандидатстване под „лице, което е официален представляващ на кандидата и е вписан като такъв в Търговски регистър и регистър на ЮЛНЦ“ следва да се разбира официален представител на предприятието-кандидат, който е вписан като такъв в Търговски регистър и регистър на ЮЛНЦ. [↑](#footnote-ref-79)
79. Съгласно определението за „група предприятия“, посочено в Приложение 10 към Условията за кандидатстване. [↑](#footnote-ref-80)
80. Съгласно определението за „започване на работите по проекта“, посочено в Приложение 10 към Условията за кандидатстване. [↑](#footnote-ref-81)
81. Съгласно определението за „едно и също предприятие“, посочено в Приложение 10 към Условията за кандидатстване. [↑](#footnote-ref-82)
82. В случаите, когато в офертата не е упоменато дали цената е с включен ДДС се счита:

    - при оферта, издадена от български производител/доставчик - посочената стойност (цена) в офертата е с ДДС;

    - при оферта, издадена от чуждестранен производител/доставчик - посочената стойност (цена) в офертата е без ДДС. [↑](#footnote-ref-83)
83. Вместо Счетоводна политика е допустимо представянето на поясненията към Годишния финансов отчет на кандидата, в случай че същите съдържат информация за стойностния праг на същественост на ДМА и ДНА. [↑](#footnote-ref-84)
84. В случаите, когато кандидатът се представлява САМО ЗАЕДНО от няколко физически лица, на първата страница на анкетата се попълват трите имена и се полага подпис от ВСЯКО от тях. [↑](#footnote-ref-85)
85. Включително в случаите, когато системата за киберсигурност и поверителност на данните се ползва като услуга. [↑](#footnote-ref-86)
86. В случай че един и същи кандидат е подал повече от едно проектно предложение, Оценителната комисия разглежда само последното постъпило предложение, а предходните се считат за оттеглени. [↑](#footnote-ref-87)
87. Под свързани предприятия се разбират предприятията по чл. 4, ал. 5-8 от ЗМСП. [↑](#footnote-ref-88)
88. За целите на настоящата процедура, под подобна дейност следва да се разбира основна икономическа дейност, попадаща в рамките на същия тризначен цифров код (група) съгласно Класификация на икономическите дейности - КИД-2008 на НСИ (Приложение 12). [↑](#footnote-ref-89)